url: =2017 UK General Election ah Vote kipia ziahziah ta ~ Nantalsuan :: ZOMI DAILY\nposted on 8 June 2017 at 8:05 am Lomkholna: Britain, Nantalsuan, News\nA leimaitang in neumah ta leh, leitung zeelzo laiveve aa, leimong daipam a kikoih gam pan Zosuan pawlkhat te in zong belhtaak a sak uh’ UK gam a hihziak in, UK General Election 2017 muak dih ni.\n2016 UK referendum ah mipi in European Union pan taikhiatding (BREXIT)’ a teelna hang in David Cameron pen PM pan tawlnga in Therasa May in PM mun a hong luahto hi. A nunung pen kiteelna 2015 kum hi-a 2020 kum ciang term bei panding hi mah leh, kuamah upmawhloh laitak PM Theresa May in UK General Election ding 2017 June 8 ni-in a hong taangko khia hi. Tu-in gamsung/gampua pan vote kipia ziahziah ta hi.\nUK ah a mun zui in, political parties pawlkhat a om hang in, Party golpen nih a hi’ Conservative (Tory) leh Labour party te in, kumpi semden zaw a hihi. PM May in kiteelding a taangko hunlai-in, Conservative Party lo-ngal kumpi semzo ding a omlo aa, ki ngaihsunphial himah ta leh, tu’n kiteelkuan ciang in, thutuamtuam hong kibehlapna hang hi ding hiam?, Conservative leh Labour ki sikim phialphial in ki ummawh a hihi.\n2015 Kiteelna a ki-et kik ciang in Labour te mun’ gamlukhunglam leh gamlaizang lam mun58 sung a om mipi te in, Brexit na teelmawk uh hi. A khua in a ki et ciang, Labour in vote 428 bek tawh Conservative te a zawhna Halifax khuate bang in, Brexit a na teel uh hi.\nA dang etkik-tehna khat leuleu, 2015 kiteel lai in, Conservative te’n Brexit deih ngiatlo Liberal Democrat te mun a laksakna khuate a hi Lewes leh Twickhenam te lel thei kikkha ding uh kici hi.\nA tung aa bang tampi biaibuai kawmkal ah ih theihsa bangin,thusia tuamtuam leh paukhialhna tuamtuam hang in, Conservative te’ maimial in lam-etna sang thaneemzaw mahmah ki ci hi.\nA beisa in, Conservative pen mithupi miliam mihau te kipawlna in kimu aa, tu-hun ciang in, mi nautaang lak pan zong Conservative a deih leh a panpih kitam mahmah ta leuleu a hihi. Tuadung zui in, mipi nasepnei lak pan 43% bang in Conservative vote sawm a hihi.\nLabour pen nasem te kipawl in kiciamteh a hizong, nasep hoihzawdeuh nei lak pan 24% leh na-hamzawdeuhsem lakpan 26% bek in thapia laita ki ci hi.\nA taanpi in a kigen leuleu ciang bel, tuhun laitak a hih leh, milian zalian, biakna, nasemnei/lo nautaang cihbang kikhen nawnlo in khangham/khangno kum tawh kizui in vote kipia ki ci hi. Tuamah bang in khangno kumtawm lak ah Labour in 19points bang in makaih aa, Uham kumtam lakah Conservative in 49points bang in mataizaw ki ci hi. Tua hi aa, vote pia ding in, kuabang te’ kuankhia cih in thugen ding ki ci a hihi.\nKua in UK kumpi hong ngah hiam? A result ngak dih ni.\n(UK General Election 2017 muakna tawh)\nAn analysis of the 2015 general election results by The Telegraph has shown that around 58 seats in Labour’s North and Midlands heartlands are under threat due to the Brexit effect in the upcoming snap election on June 8.\nLabour is 19 points ahead among 18-24 year-olds while the Conservatives are ahead by a huge 49 points among the over 65s\nPrevious: Malaysia, Ipoh ah puteek khat tutna kawmkal ah avan awksakkha\nNext: Kawlgam galkap vanleng mangcip “Y-8 Military Plane” kimuzonai tuanlo\nDahna Pulakna : Mangpha Pa Maang Vuum kum 40, (Tongseal beh)


timestamp: atn

url: =Leitungbup Numeite Ni ~ Julia Man Ngaih Hau :: ZOMI DAILY\nLeitungbup Numeite Ni ~ Julia Man Ngaih Hau\nposted on 6 March 2017 at 7:00 am Lomkholna: News\nMarch kha ni 8 ni pen Leitungbup Numeite Ni (International Women’s Day) in kiciamteh hi. L N Ni pen UN hi taleh gamtuamtuam pan kumpitehi taleh, NGOs le biakna kipawlna atuamtuamte inzongNumeite zahtaak piaknathusimna-in bawl tangtang uh hi.\nNumeite Ni pen social lam, economiclam, gamvai politic lam thulu tuamtuam panin pahtawina bawlciat uhi.Vai kim subject kim-ah Numeite’ thupitna, panlaknate kithukimpihna hang ahi hi.\nTu-kum pen Leitungbup Numeite’ Ni – kum 100 cinna hita hi. Numeite’ Ni hong piankhiatna thute internet sungah limtak kigelh ahimanin kitheikhintek dingin hong lamen ing. Ahizongin Numeite ’Ni – kum 100 cinna ah Zomi numei khat in thukimpihna laikungpan hong atkhia nuam ka himanin tawm kong kuppih nuam hi.\nNumeite’ Ni piankhiatna pen 1908 kum-in US gam New York-ah numei 15,000 in numeite netniamna, pasalte tawh kibangkimlohna pan nasep thaman khan nading, nasep hun akibanga aciangtan nading, votepiaktheih nading cihte bulphuh- in lungphona hong nei uha, tuadungzui-in 1911 kum-in Denmark gam Copenhagen-ah International Women’s Day (IWD) ciaptehna hong kipankhia in tuazom-in, Austria, Denmark, Germany, Switzerland cih bangin hong kizeltoto hi.\n1975 kum ciangin UN in International Women Year ci-in khawmpi sam a, March kha ni 8 ni pen Leitungbup Numeite’ Ni in hong ciamteh uhi. Leitung gamtampi-ah zumkhak ni in kiciamteh hi. Nute’ Ni (Mothers’ Day) tawh a kikimin a ngaihsun zong tampi om hi.\nNumeite le Pasalte Pasian in a kibang dingin hong bawl hi. Laisiangtho sungah Pasian in mihing bawla, a kikholhpih dingin mihing nakguhpan numei bawl ci hi. Biakna hitaleh leitung thu-ah Numei le Pasal a kibangin liangko kikim hi cih i theihsiam ding hunta hi.\nLeitung gamtuamtuam kumpite hitaleh kipawlna organization¬te ah numeite’ makaihna pen kisangsiam mahmahta hi. A mi-in gen ni ci lehang, tam lua ding ahimanin, atom-in ciapteh dingin gam lianpipi a uk zo numeitampi om hi cih thu hi.\nKawlgam le Numeite: Kawlgam-ah hong uk kumpite in gamvai-ah numeimakaih ding panmun piakna nei nuam nai lo uhi. Ahizongin, Daw AungSan Suu Kyi banga leitung gam makai khempeuh i zahtak,Kawlgam numeikhat a om manin ei numeite adingin angtan’ huai mahmah hi.\nZogam Zomi le Numeite: Tu-hun ciangin, Zomi numeite pen lokhosingpuading ciang bek hi nawn loin, siavuan, engineer, galkap mang,mipil, misiam, mihau, biakna makai, pilna sangpipi nei numei tampi ki-om ta ahimanin numeisan no khat cih khangluai ngaihsutna a hoihlo-te nusia ta ni.\nGam le minam adingin numeite in zong vaipuak nei thei/nei zo cihte phawkin Zomipihte in Zomi numeite nong theihsiam ding uh hunta hi ci-in Zomi numei khat in kum 100 cin LeitungbupNumeite’ Ni¬in kong hanthawn nuam hi.\nZomi numeite mahmah in zong innsung nasemte bek hi lo-a, gam vai,khua le tui vai-ah Zomi pasalte tawh ma a pangkhawm zo dingin Pasain in hong sehsa hi ci-in i theihsiam tek nadingin kong hanthawn hi.\nZominumeite sung panin Zosuan tate piang a … Zomi numeite sung panin Zogam vaipuak a nei thei Zolia-te i om hi. Zogam Zomi sungah numei le pasal deidanna om loin ma pangkhawm tek ni… ci-in kong hanthawnhi. Topa’n a telsiam dingin thupha hong pia ta hen. Amen! Julia Man Ngaih Hau\nPrevious: Christian Hymn te’ tangthu: Phatna La\nNext: Khut leh khe neivetlo in asuak ahehpihhuai mahmah naupangno


url: = Jesu Ngumpa le Topa-a sang cisia akhiatna bang ziam?\nTawntung Nuntakna na nga zo le?\nMawmaina na nga zo le?\nThi zawk ciangin nuntakna thak a om lai tu le?\nThu um mi khat ih ci in bang ahi ziam?\nPathian in eite hong itna hibangin hong kilang sak hi: Eite in maw nei i hi laitak-in Christ in eite tangin thina hong thuak hi.\n"Jesu-in Topa" hi ci-a na kam taw pulakin Pathian in ama sia thina panin tho kik sak zo hi ci-a na thinsung takpi taw na up le tattkhiatna na nga tu hi.\nMawna in hong piak thaman sia thina hi a, ahi hangin Pathian hong piak letsong in ih Topa Jesu Christ hangin tawntung nuntakna ahi hi.\nJesu Ngumpa le Topa-a sang cisia akhiatna bang ziam?\nDokna: "Jesu Ngumpa le Topa-a sang cisia akhiatna bang ziam?"\nZokikna: Jesu Khris sia ngumpa-in na sang zo le? Hi dokna na dawnzo kik ma-in phatakin ka hong son pha tu hi. Hi dokna phataka na heak thei na tuin, “Jesu Khris’’, “keima”, leh “Hunpa” ci kammalte ii akhiatna ih heak maksak tu kisam hi.\nJesu Khris sia kua ziam? Mi tampitak te in Jesu Khris sia mipha, sangsia minthang, ahi bua le Pathian ii kamsang khat bangin ciamte uh hi. Amate ciapte na sia man mama hi. Ahi zongin amate in Jesu ii a hina tatak a bua uh hi. Jesu sia Pathian hi-in mihing-a hong piang ahina thu Lai Thiangtho in hong son hi. Pathian sia mi bangin a hong piang ahi hi (John.1:1,14). Eite hong dam sak tu, thu hong hil tu, hong puapha tu, ih mawna hong maisak tu le eite a tuin thina hong thuak tuin Pathian sia hi leitungah hong pai ahi hi. Jesu Khris sia Pathian, na theampo a vawtpa, vanglian Topa ahi hi. Hi Jesu sia na sang ziam?\nHunpa ih ci in bang hi a, bang hangin hunpa ki sam hi ziam? Eite in mawna ih vawt a, siatna nam kim ih seam hi, ci-in Lai Thiangtho in hong son hi (Romte. 3:10-18) . Eite in mawnei ih himanin Pathian thinukna a thuak tute ih hihi. Pathian do na taw mawna vawtna thaman in tawntung thina ahi hi (Romte.6:23; Thuplkna. 20:11-15). Tua ahi manin eite in Hunpa ih kisam hi.\nJesu Khris sia hi leitungah hong pai-in eite tangin thina hong thuak hi. Jesu Khris, Pathian sia mihingin hong pianna, a thina hangin ih mawna theampo thiang siat zo hi (2Corinte.5:21). Jesu in ih mawna hanga ih thuak tu thukhennateng hong lak sak siat zo hi (Romte.5:8). Jesu in ih piak tu leiba teng hong lohsak siat ahi manin eite in ih lo kul nawn ngawl hi. Jesu in thina zo in hong thawkikna in ih mawna thaman hong piak sak thei na tuin ama thina in kicing hi, ci hong lak hi. Tua ahi manin Jesu bek Ngumpa le Topa ahi hi (John.14:6 ; Sawl. 4:12 ). Jesu sia na Ngumpa le na Topa in na sang tu ziam?\nJesu sia “na” Ngumpa le Topa ahi ziam? Christian biakna sia biakinn ah paina, poaitamtuam bawl na, mawna vawt ngawlna bangin mitampi takte in ngaisun uh hi. Ahi zongin Christian biakna sia hibang ciang bek hi ngawl hi. Christian biakna man sia Jesu Khris taw a tawntungin kipawl top tu hi. Jesu sia Ngumpa le Topa-a sang ci akhiatna in ama upna le muanna ci nopna ahi hi. Midangte upna taw in ngupna kinga ngawl hi. A dang nasep pha sepna hangin zong ngupna kinga ngawl hi. Tatkhiatna nga theina tuin Jesu sia Ngumpa le Topa a san kul a, ama sihna in ka mawhna thaman teng hong loh sak hi ci a muanna leh ama thawkikna in tawntung nuntakna hong pia hi, ci-a upna ih nei tu ahi hi (John.14:6). Jesu siana Ngumpa le na Topa ahi ziam?\nJesu Khris sia na Ngumpa le na Topa-in na sang nuam le hibangin thu na ngen thei hi. Hi thungetna le adang thungetna hangin ngupna na nga batu hi. Jesu Khris in mawna kol sungpan hong hunkhia zo hi, ci-in upna hang bek taw ngupna na nga tu hi. Hi thungetna sia Pathian um nahi hunlam ama tungah sonna hi a, ama hong piak mawmaina hangin ama tungah lungdam kona zong ahi hi. “Topa awng, keima in nang kong langdo na hangin thukhenna a thuak tu ka hihi. Ahi zongin Jesu Khris in ka thuak tu thukhennateng hong lak sak siat zo hi. Nong piak mawmaina ka nga zo a, ngupna ka nga thei na tuin nang kong muang hi. Tu in Jesu sia Ngumpa le Topa in ka sang zo hi. Alamdang nong hesuakna le mawmaina – tawntung nuntakna letsong hangin lungdam kong ko hi! Amen!’’\nHiteng aki-at thute na simna hangin Christ up tu khentatna na nei tha ziam? Na nei le hi a nuai-a akiat, “Tu ni-in Christ saang zo ing” ci lai ngual meek in.\nLaimai kipatna ah kilekik in\nPathian in leitung mi theampo hong it mama ahi manin Ama Tapa a um mi theampo kisia ngawl a, tawntung nuntakna a nga thei natu in, Tapa khat bek a neisun hong piak dongin leitung mite hong it hi.\nPathian hong hesuakna hangin upna taw ngupna kinga hi. Eite hanciamna hang hingawl het hi. Pathian hong piakthong letsong ahi hi. Ngamtat phatna hang zong hingawl hi. Tua ahi manin akuamapo kisialhpui thei ngawl tu uh hi.\nJesu Christ thina pan a thawkikna taw Pasian hong hesuakna ahi a nungta lametna ih nga theina tu-in ni vei suakikna eite sungah a hong kipia ahi hi.\nwww.gotquestions.org/Chin/Siyin - Lai Thiangtho taw akisai doknate dawn kikna


url: =September 12, 2020 | Lai thei lo khat in Laisim thei GUINEA | Maria, 29 ~ MUC\nSeptember 12, 2020 | Lai thei lo khat in Laisim thei GUINEA | Maria, 29\nAdmin 9:09:00 PM Articles, MISSION NEWS\nLai thei lo khat in Laisim thei\nMaria in Khristian hi lo-in, a mang sungah Khrih kilangh hi. A mang sungah Jesuh kilangh nawn lo dingin bawng khat tawh biakpiakna nei hi taleh, kaal khat sung tawntung a mang in Jesuh bekbek mu hi. Tawl khat khit ciangin a theih ngei lo khual mi khat in Jacob Gbale kiangah va paipih hi. Amah pen Guinea gam a Seventh-day\nAdventist makaipi hi. Jacob Gbale in Maria teenna inn gei lampi-ah a pai laitakin Maria in va mu kha-in, Jacob in Maria amuh phet-in nuihsan hi.\nMaria in sia-pa tungah a mangmat khempeuh pulaak hi. Jacob in “ Pasian min thang ta hen,”ci hi. Maria in tu a kipan ganhing tawh biakpiakna kisam nawn lo hi, ci-in Jacob in Lai Siangtho thusinna neihpih hi. Pasian in nang hong sam hi, a cih ciangin Maria in “ Na Pasian khial kha ding hi veh aw,” ci-in dawngkik hi. Maria in “ ka biakna sungah ka om zawh uh kum tampi cingkhin hi, ci-in dawng hi.\nJacob in Lai Siangtho bu khat pia-in, hih pen nangma ading hi, ci hi. Maria in “ Hih Laibu bang a mang ding ka hiam. Laisim thei keng, kei adingin a kiman om lo hi, ci-in nial hi. Pastor Jacob in “ Na innkuanpihte lakah laisim thei om lo hiam” ci-in dong a, Maria in laisim thei om mah ee, ci-in dawng kik hi.\nJacob in tua Lai Siangtho sungah Maria min gelh hi. Hih Lai Siangtho tawh ciah in, ci-in sawl ih. Tua bangin pastor in ciah ding sawl a, mangpha cih khat lah hongci lo, ci-in Maria heh mahmah hi. Lampai kawmkawm-in Maria in ngaihsunsun a, laisim thei lo bangin hong ngaihsut uh ci-in heh mahmah hi.\nInn a tun ciangin Maria in Lai Siangtho sim lo-in bii-zuu khat sungah koihcip hi.\nLai Siangtho sim lo-in, TV etsan hi. Tua bangin TV channel a banban-in laihlaih a, tawl khat khitteh Jesuh thu kigenna channel khat mu kha hi.\nMaria in TV channe pan in Jesuh thu kigen amuh ciangin a hehsuak a, TV channel makaite hopih a, bang hangin Jesuh thu kigenna channel koih na hi uh hiam ci-in dong hi. TV nasem makaite in dawng kik uh a, tua bangin Jesuh thu kigenna TV channel om lo hi, ci-in dawng kik uh hi. Maria a heh suak ahih manin, “Hong pai unla, hong en un. Hong bawlphatsak un, ci-in vaikhak hi.\nTawlkhat khitteh nasemte hong tungpah uh a, TV channel khat khit khat etsak uh hi. Jesuh thu kigenna channel bangmah om kei, ci-in a gen uh teh Maria in a cih nading thei lo hi.\nMaria in Jesuh thu ngaihsunsun a ihmu thei lo hi. Lai Siangtho sim ding a kipia phawk kik-in, Jesuh a mangngilh nading ngaihsun in a sanggampa sam-in Lai Siangtho kipan uh hi.\nA sanggampa in hih laibu in bang laibu hiam ci-in dong hi. A sanggampa Hamadou in Sierra Leone khu-ah Lai Siangtho sangkah khat hi-in Lai Siangtho thu thei hi. Hih Lai Siangtho kua in hong pia hiam; lai sim thei lo, bang a mang ding na hiam, ci-in Maria dong hi. Maria in “ Pastor khat in hong piak hi, ci hi. Maria in Hamadou tungah “ Nang pen Lai Siantho sangkah na hih manin hong hilh in, ci-in nge hi.\nHamadou in thungetzia hilh hi. “ Vantung a om kote Pa aw, nangma min siangtho ta hen. Na gam hong piang ta hen. Vantungah nangma deihna a kicin mah bangin leitungah zong kicing ta hen, ci-in hilh hi. Tua bangin a hilh khitteh Maria dong a, “ Na lung a dam hiam? A sim na munteng uh ciamteh dingin Maria in sawl hi.\nHamadou a nuihza mahmah hi. Maria in laisim thei lo, bangci bangin keima ciaptehte zong sim thei ding hiam? Maria tungah “ Sangkah ngei lo, bangci bangin laisim ding na hiam” ci-in dong hi. Hamadou in tam veipi a sim khit ciangin Maria in ciamteh thei hi.\nTua nitak ciangin Maria in Lai Siangtho sung a Topa Mual tung thungetna mun mu-in sim kipan hi. Laisim thei lo ahih hangin ama simnopna mun mu thei hi. A dang mun tuamtuam zong sim toto hi. A zingsang ciangin Hamadou tungah a pulaak ding kal ngaklah mahmah hi. “ Zanni-in laisim thei lo, bangci bangin Lai Siangtho sim ding na hiam, ci-in a dot pen tu-in Maria in amah le amah-in Lai Siangtho sim kipan thei hi.\nMaria in sangkah ngei lo, laisim thei lo khat hi napi, Lai Siangtho a sim theih ciangin, Hamodou in lamdangsa mahmah hi. Koi bangin sim thei na hiam, ci-in dong hi. Maria in hamsa kei ee, lungsim thu hi, cihsan hi. Um takpi hi lehang a piang lo om kei, ci-in dawngkik hi. Tua kipan Maria in nisim-in Lai Siangtho sim hi. Laisim thei lo khat ahih hangin Jesuh in laisim theih siamna hong pia hi, ci-in Maria in pulaak hi.\nTu kaal Sabbath 13na sumpi in Kobaya Sanginn puah nadingin kipuak ding hi.


url: =Lengte in mt. 36/38 ca. 64 cm. - mineraalblauw met print\nwit met print Bestelnr.: 95689881 € 14.99€ 9.99-33%\nmineraalblauw met print Bestelnr.: 95688881 € 14.99€ 9.99-33%\nBoyfriend jeans met destroyed effect van biologisch katoen RAINBOW € 36.99


url: =Naupang le thawlhawm (baby and empty bottle) :: ZOMI DAILY\nposted on 25 August 2018 at 10:42 pm Lomkholna: Health, News, Siamsin\nNaupangno khat a inn sungah kimawl in a om laitak a mai ah thawl khat mu hi. Tua thawl laidal tawh kituam a hihmanin thawl sungah bangom hiam cih tua naupang in theilo hi. A muhloh hangin naupangin a sungah cikhum om dinghi ci in ngaihsun hi.\nNaupang in cikhum duh mahmah ahihmanin tua thawllam manawh in hong kitalpheiphei hi. Pai theilo pipi hanciamtak in hong paipai hi. A sangna ah om a hihmanin banpak zo hetlo hi. Tuk zel aa thokik zek hi.\nSawt simsim ta aa a hizongin la theilo hi. A lakzawh ciangin zong a sungah bangmah omlo takpi hi. Na sem nu in hih thupiang a muh ciangin hehpihhuai sakawm, pakta kawm in thawlsung a khuaizu nesak hi.\nTua naupangno tawh mihingte i kibang hi. Thawlhawm pen zingciang etsakna hi. Zingciang sungah bangteng omhiam cih kua mah in i thei kei hi. Tua thawlsung ah i ut bangbang i koih thei hi. Ih lungsim sungaa i koih (lametna) in hong sawnto ding a hihi.\nTua thawlsungah cikhum, bawngnawi, sathau, a hizongin khuaizu a hizongin om ding hi ci in i ngaihsun thei hi. A hoih a ngaihsun te lawp semsem dingaa a hoihlo a ngaihsun te a omna mah ah om tawntung ding hi.\nNaupangin tua thawl sungah a duhpenpen koih hi. Lametna lianpi nei hi. A lakzawh madong khawlsawmlo hi. Zingciang sungah nang bang teng koih na hiam? Zingciang sungah hauhna om theilua hi. Leiba pan suahtakna om thei hi. Innkuan sung damna thak om thei hi. Lawm le gual hoih tampi om thei hi.\nTua thawlsungah bang om cih mukhol lo i hihmanin tuni lungkia lo ding hihang. Lungsim thakhauhsak ding hihang. I puk leh thokik ding hihang. Lametna tawh kalsuan ding hi hang. Naupang in a matha tawh a lakzawhloh hangin huhna ngah hi.\nLametna leh upna tawh i hih theihzah in mainawt photphot ding hihang. I lametna leh i upna in nalianpi hong piangsak ding hi. Galdona pen Pasian hiaa galzawhna ei te tungah hong pia ding hi.\nZingciang a hi thawlhawm sung pan in nang a’ ding a lim mahmah bawngnawi le khuaizu hong luang ding hi. Siamsin Library\nPrevious: Passport Renew dan ~ Sia Pauno\nNext: Tulai Zomite dinmun leh mailam ding ~ Khup Lian Thang\nThe Footstool World ~ Dim Lun Zam


url: =Singapore MRT meileng khawlna ah numeikhat aguaktang in aomlaitak Photo ki thehzak :: ZOMI DAILY\nposted on 8 June 2018 at 4:19 pm Lomkholna: News, Sawltak, Singapore, World\nSingapore gamsung ah meileng khawlna MRT Platform tungah numeikhat aguaktang in aom laitak photo pen Social Media ah ki thehzak hi.\nSingapore News Portal khat ahi Stomp te pulakna ah tua numeinu pen abeisa Wednesday nitaklam in Singapore’s Pioneer MRT Station ah aguaktang in aomlam akimukhia cihi.\nSocial Media tungah akithehzak tua Photo sungah numeinu pen aguaktanglian “completely naked” in adinlaitak photo kizaihkha ci a, akhe taklam ah mawza “Sock” atomkhat abulh linglengbek apumpi tungah om cihi.\nAdang Photo khatmah ah tua numeinu pen pasal khat kawito in, aki zantoh laitak Photo khatzong ki khahkhia hi. Tua Photo sungah numeinu ii apuansilh nikteen hidingin aki ummawh 2 te leilak sualtung ah aphiah zengzangin kimuthei hi.\nMeileng khawlna ah nasem MRT Staff te’n tua numeinu aguaktangin aom ciangin etlawm sasamlo uh ahih manin puankhattawh akhuhsawm, aselbawl saksawm laitak in Photo akizaih hihtuak hi.\nSingapore Police te’nzong hih buaina Incident thupiang pen apiang taktakmah hi ci’n genkhia uh a, Wednesday nitaklam 10:30pm hunpawl in MRT Station ah hihthu apian ciangin Police Station ah hongki zasak cihi.\nMore: Malaysia, KL khuasung ah Model numeikhat aguaktang in inntungpan kia in si\nTua numeinu pen kum 35 aphakhin khat kici a, alungsim cidamlo cihtawh “Mental Health Act” thukhunzui in kiman hi ci’n Police Spokesperson khatin genkhia hi. Ahi zongin banghangin aguaktang in tuabangin MRT Station ah om cihpen athu akicing in ki khahkhia nailo hi. Tulai numei tebel hehvanglakleh a utbangbang in gamta ngam, omngam theimawk uhhi 🙂 Sawltak #zomidaily\nPrevious: Same-sex Marriage (Neih kibang Kiteenna) & Homosexual Act (Neih kibang omkhopna)\nNext: Guatemala gamsung ah meimual Volcano puakkhapna hangin misi 109 phatota\nHong Kong meileng lampi tungah numei khat asawnkhiapa kimanta\nMalaysia, Kuala Perlis ah meikanggawp, inn leh vanzuakna Building 15 kangtum


url: =Kuala Lumpur ah College sangnaupang numeikhat Grab Driver pa’n buansawm :: ZOMI DAILY\nposted on 14 September 2017 at 1:55 pm Lomkholna: Malaysia, News, Sawltak, World\nMalaysia, Kuala Lumpur khuasung ah College sangnaupang numeikhat GrabCar atuanleh mawtawhawlpa bawlsiat thuakdektak cih Chin Press pan kiza hi. GrabCar Driver pa’n tua College sangnaupang numeinu kiangah nong lupkhoppih keileh ci’n zawhthawhthu tawh kalhgawp cimawk hi.\nHih thupiang pen abeisa Monday ni sunlam 11:45am hunpawl in thupiang ahihi. Tua GrabCar driver pa’n numeinu pen Cheras asangkahna panin adawn hi a, sangnaupang te omna Hostel ah akhakikding ahihi.\nAhi zongin tawmvei apaikhit uhciangin tua sangnaupangnu’n alampitot hisalo a, banghang hilam hong totpih nahiam ci’n donghi.\nTuaciang in Grab Driver pa’n mi tampi aomlohna munkhatah khawlpih a, anunglam numeinu tutna ah pai in nopnehbawl “Assault” gawp cihi. Numeinu pen bengin tuankawm a, tuakhit ciangin pomcipsawm cihi. Tualaitak adang mawtaw khatin nawkkha ahih manin, tuaciang in Grab Driver pa khawlpan hi.\nTuaciang in Grab Driver pa’n numeinu pen lausak in vaubawl a, Hotel khatah nongzuiding a, nong luppihding hi ci’n genhi. Tuaciang in numeinu inzong tualeh khuasung Hotel khatah hong paipih in, paikhawmni ci’n dawngkik cihi.\nGrab Driver pa’nzong Setapak vengsung aom Hotel khatah paipih pahhi. Hotel atun ciangin numeinu pen kitom in Grab Driver pa lehdokik attack bawlin, taikhiathei bilbel hi.\nTuakhit ciangin ataina ah Car Workshop khat nawkkha in, tuate kiangah huhna angetkhit ciangin apa Phone tawh hopih hi. Tuakhit phetin Police Station ah Report bawlsuakpah uh cih kiza hi.\nRelated: Grab Taxi hawl pasal khatin Passenger numeikhat buan, palik te’n mankhiapah\nCollege sangnaupang numeinu pen hihmun ah akhuak zangthei bilbel a, etteh huai cihtheih ahihi. Kuamah aomlohna ah amahguak kitomtomleh Driver papen atha in zo hetloding a, ahi zongin khuasung Hotel zuanding in paisakziau a, Hotel atunlian ciangin taikhia vingvengziau hi. Cimawh dongtuak in ihomciang dahgawp, kapgawplo in, bangci suahtak theihding cih ngaihsut theihding thupi hi. Sawltak #zomidaily\nPrevious: Pastor te gamdang zinna vai ~ Lian Tuang\nNext: Aung San Suu Kyi in kunza leh zanah te zatlohding hanthawn\nMalaysia: Crane vandopna kiasuk in mawtaw hawllai numei khat sihlawh\nDimno’ Nu laikhak – 14\nThai ah Kawlgammi 2 sihdan mah kipiakik veve ~ ZD


url: =Zomi Football Association (ZOFA) tangthu :: ZOMI DAILY\nposted on 17 November 2016 at 11:14 pm Lomkholna: Article, Sport\nThumasa: 2015 kum January 17 ni ciangin Z.Y.A kiphuhzawh kum 10 cin phawkna in Magazine khat bawl ding Z.Y.A makaite in khensatna nei uh a, tua sungah Zomi Football Association (ZOFA) tangthu zong guan ding hoih kisa in, ZOFA tawh kisai a gelh dingin tu laitaka ZOFA Committee-te tawh hong kiseh manin ZOFA pian nadingin a pankhiate lak ah khat ka hihna le ZOFA Thuzeekpi (Secretary) lui ka hihna tawh ka nuam mahmah hi. Tuni thupiang khat pen zingciangin tangthu suak a kicih mah bangin hih ZOFA tangthu zong mailam Zomi khangsawnsawnte hun ciangin Tangthugil mahmah khat suak pelmawh ding ahi hi.\nI. Hong piankhiatna\nZomite khuapi khat ahi Kalaymyo (Kawlpi) pen minam dang tampite le Chin State sung panin Zosuan tate teenkhopna khuapi khat hi a, Zomite a tampawl kihi napi-in pau le ham, awsuah kibatlohna hang, le beh le khua, upzia sanzia kibang lo biakna pawlpite hangin Zomi sungah kipumkhatna om thei loin, khantoh nading tampi hong khaktan hi. Zomite’ sungah ki-itna, kipumkhatna le khantohna a om theih nading lunggulhna le veina tawh Pa Thawng Khan Mang, Pa Cin Lian Khai le Pa Thang Sian Kham (Sia Khampeek)te in Sia Khampeek-te inn ah na kimukhawmkhawmin tua tungtawnin Zomite bawlung tawh kilawmtat nading hong gelkhia uh hi.\nHih mi 3te sungah Pa Cin Lian Khai in Bawlung siam khat ahihna tawh Bawlung zia gensak in, Pa Thawng Khan Mang in mizawn, mipi kaikhawm (Organizer) lam sem in, Sia Thang Sian Kham (Sia Khampeek) in a thute lai-in ciamteh ban ah ngimna le tupnate gelin, amau hihtheihna lam ciat ah hanciamin Kalaymyo sunga om pawlpi tuamtuam panin khangno kimawl uk/siam makaite sap ding khensat in, Sept. 11, 2006 (Sun) ni-in Phualpi AG biakinn ah pawlpi 13 pan khangno 27te hong samin thu kikupna kinei a, tua panin kipsakna kinei lian nai lo, Zomi Christian Football Association (ZCFA) ci ni, ci-in Sia Khampeek pulakna tungtawnin kithukim hi.\nTua ni mahin ZCFA standing Committee (,m,DaumfrwD) a nuai-a bangin teelna neipah uh a, tuate in Sept. 15, 2006 (Sun) ni ciangin thu kikupna (Meeting) hong sapkik dingun vaipuak na kipia hi. Hih thu kikup nading, sapna lai-a sumbei teng Pa Thawng Khan Mang in sik hi.\nZCFA Standing Committee:\n1) Pa Gin Hau Mang (Phualpi AG)\n2) Tg. Martin Pum Lam Cin (Leipi BC)\n3) Pa VC Mang (Pangpi SDA)\n4) Pa Ngo Khan Lian (Tahan BC)\n5) Pa Kam Khan Mang (Emmanuel BC)\n6) Sia Thang Sian Kham (MYC- EBC)\n7) Sia Peter Khampu (Galilee AG)\n8) Pa Thawng Khan Mang (Bethel ZBC)\nNote: A pai khempeuh Pa Cin Lian Khai le Pa Thawng Khan Mang in moh le niangtui tawh hong vak uh hi.\nII. ZCFA Thu kikupna\nZCFA Committee-te makaihna tawh a 2 veina thu kikupna Sept. 15, 2006 (Sun) in Phualpi AG ah pawlpi 11 panin khangno 22te tawh thu kikupna kineikik leuleu hi.\nHih thu kikup a 2 veina sungah ZCFA min tawh kisai thupi takin kikupna kinei-in a tangzaizaw ding le Zomi buppi a huam thei pen ding kilunggulh ahih manin Khristian lakkhiat dingin kithukim hi. Tua ban ah Pa En Khan Go in leitungbup bawlung kipawlna FIFA tawh awkaihzia/lawhzia kibat theih nadingin “ZOMI” pan in Zo la in Football Association panin (FA) la-in ZOFA hileh cih ama muhna pulakna hong neihna tungtawnin thukhensatna ZCFA-02/2006-07 na zui-in ZCFA panin Zomi Football Association (ZOFA) in kilaih a, ZOFA- Committee dingin a nuai-a teng kiteelphakikin kipsakna zong kinei pah hi.\nIII. ZOFA Comittee-2006\nPresident Pa Vial Khan Do Tahan BC\nVice President Pa VC Mang Pangpi SDA\nGeneral Secretary Sia Thang Sian Kham MYC-EBC\nAsst. Secretary Tg. Martin Pum Lam Cin Leipi BC\nTreasurer Sia Kham Do Dal Emmanuel BC\nAccountant Pa Cin Lian Khai Phualpi AG\nOrganizer Pa Thawng Khan Mang Bethel ZBC\nMembers Team Captain teng\nAdvisors Pa Sian Khan Mang Tahan BC\nPa Cin Khan Lian Tahan BC\nRev. Fr. Pascal Ling Om St. Mary RC\nPa Gin Suan Khup St. Mary RC\nPa Kham Lian Khai Galilee AG\nRev. Mang Za Ling Phualpi AG\nIV. ZOFA Ngim le tup bulpite\n1) Kalaymyo pan kipanin Zogam, Zaanggam sung leh mun tuamtuam a om Zomite kimawlna tawh kimeltheihin kipumkhat nading.\n2) Zomite omna khua le pawlpi tengah kimawlna (Sport Dept.) neihkim zawh nading.\n3) Zomite sungah mipil, mihau, mi minthang le minam it khatpeuh min tawh kumsimin ZOFA-Cup kimawlna tawh kilawmtatna nei den ding.\n4) Kalaymyo ah ZOFA min tawh Zomi tualpi (Zomi Stadium) le Zomi Innpi (Zomi Community Hall) adingin leitang Acre 10 neih zawh nading.\n5) ZOFA-Cup kimawlna ciang bek hi loin, kimawlna namkim a huam kipawlna Zomi Sports Association (ZOSA) ciang dongah neih zawh nading.\n6) Zomi sungah kimawl a siam mihoih mi thumang mi lungsim hoihte amau siamna tawh pantahin Kawlgam panin leitung mun tuamtuam ah a om zawh nading.\n7) Zomi khangnote bawlung kimawlna tawh kilawmta-in kipumkhat semsem nading.\n8) Zomi khangthak mipil, misiam, mi cidam le thahatte hong piankhiat nading.\n9) ZOFA in hong uk kumpite lungtup ahi “Kawlgam kimawlna in leitungbup zel ding” cih mah bulphuh den ding.\n10) Kimawl siamna tawh leitungah Zomi hihna kilangsak ding.\nV. ZOFA min tawh sep masak ding\nZOFA ngim le tupte sung panin khat ahi Zomi Tualpi (Zomi Stadium) le Zomi Innpi (Zomi Community Hall) ading leitang Acre 10 lei ding vai tawh kisai-in Nov. 24, 2007 ni-in Emmanuel Baptist Church, Tazin ah Pawlpi 65 pan Pastor-te, President le Secretary-te samkhawmin mimal 70te kikupna le thukimna thukhensatna tungtawnin, Kalaymyo dungsuk-a om Zomi makaih Pawlpi khempeuh a inn phazah zui-in sehtan pia-in sum donna neih dingin a nuai-a bangin sehna le kipsakna kinei hi.\nInnphazah zui a sehtanna-\nGroup A Inn 200 pan a tungsiahte Ks. 300,000/-\nGroup B Inn 100-200 kikal Ks. 200,000/-\nGroup C Inn 50-100 kikal Ks. 100,000/-\nGroup D Inn 20-50 kikal Ks. 50,000/-\nGroup E Inn 20 nuaisiah Ks. 10,000/-\nHih bangin vaihawmna lianpi ZOFA Committee bek tawh haksa ding ahih manin sum zong Committee (Fund Raising Committee) a nuai-a bangin kiphuan hi.\nFund Raising Committee-\n1. Pa SK Gin Khan Pau Convenor 1 (Bethel ZBC)\n2. Pa Hang Lian Khup Convenor 2 (Galilee AG)\n3. Rev. Pau Khan Khai Bethel ZBC\n4. Pa Thang Suan Mung Tahan EFCM\n5. Michael Suan Lian Pau Tahan RC\n6. Bo Zam Kap Lian St. Mary RC\n7. Sia Kung Za Mung Ciimnuai pilna sawm\n8. Siama Dai Khawm Ciang LCEC\n9. Pa Hang Lian Thang Leipi BC\n10. Pa Thawng Khat Thawn Tahan BC\n11. Pa Ngul Do Tuang Leipi BC\n12. Pa Cin Do Thang Siyin BC\n13. Pa Khai Deih Tuang Bethsaida AG\n14. Peter Mung Munlai MZCYF\nNote: ZOFA Committee khempeuh zong Fund Raising Committee ah a kihel hipah ding hi. Hih sum zong Committee-te in 2008 kum pan kipanin Kalaymyo dungsuk-a Zomi makaih pawlpite a inn phazah zui-in sehtante leh mimal muanzawk deuhte tunga sehtan kisehte kaihkhopna hong neihpih uh hi.\nVI. ZOFA sum zong Committee tawh kimuhkhopna\nZOFA sum zong Committee makaihna tawh Dec. 4, 2007 ni-in Galilee AG biakinn, Tat Oo Thida veng ah ZOFA tualpi leitang lei nadingin Kalaymyo sunga om Zomi muanzawk deuh teng tawh thu kikupna kinei a, mimal 100 val in upna kamciam le sehtan piakna kinei a, a sumtangin a piapah zong om hi. Tua mimal sehtan le kamciamte sum zong Committee in May 31, 2008 khatvei, June 30, 2008 nihvei tawh piaksiang dingin khensatna kinei hi.\nKalaymyo sunga sehtante le kamciamte donkhit ciangin gamdanga om Zomi pihte kiangah zong nget ding kivaihawm in, tuate a van dingin Consultant kikoihpah a, a hunzui le a kisam bangin koihtohzel dingin thukimna kinei hi.\n1) Paul Khai Pu Australia\n2) Pa Cing San Aung USA\n3) Pa Pau Khan Thawn Singapore\n4) Sia Thang Sian Mung UK\n5) Pa Kham Za Pau Australia (perth)\n6) Rev. Kam Hau Pau S. Korea\n7) Sia Thang Sian Kham (Khampeek) Norway\nNote: Kalaymyo sungah zong gel bangin kilawhcing zo loin, gamdang panin zong S. Korea-te lo hong pia omlo hi. Pawlpi (16) le mimal\n(41) tungpan kingah sum Ks. 2,600,000/-te ZOFA sumkem Sia Kham Do Dal le Asst. Secy. Pa Kam Suan Mung min tawh Kalaymyo Economic Bank ah kikoih hi. Tua panin buaihuai pawlkhat om ahih manin, tuin Kalaymyo CB Bank ah kikoih hi.\nVII. ZOFA le ZYA Kigawmna\nZomi khangno kipawlna (Z.Y.A) pen 2005 kumin a kiphuan hi a, makaite khualzinna hang, le omna kibatlohna hangin kimthei nawn loin 2006 kum sung teng bangmah sem mel loin a ki-om laitak in, ZOFA cih hong piangin Zomi sungah lawpna thak khat hong piang hi. Makaite zong Zomi it le Zomi veite ahih manun Zomi ading ahihna tawh kizui-in Z.Y.A makai om lai sunte in August 2008 ni-in ZOFA Committee-te Pa Khan Za Nang inn ah hong kimuhpihin kikupna kinei a, a tamzaw thukimna tawh ZOFA pen Z.Y.A nuai-a kimawlna lam (Sport Dept.) dingin lungkimna nei uh hi. Tua tungtawnin kalsuan zia ding a nuai-a bangin thukimna nei uh hi.\n1) ZOFA pen ZYA nuai-ah Sport Department khat in omsuak den ding hi.\n2) ZOFA le ZYA pen Committee a tuamtuak in om ding hi.\n3) ZYA nuai-ah Dept. khat ahihna tawh kizui-in ZOFA Letter Head ah ZYA pen laimal neuzaw tawh tungnung sakin, ZOFA pen a laimai golzaw sakin nuainungsak ding hi.\nVIII. A kumzui a ZOFA Cupte\n1) A 1 Veina ZOFA-Cup (Oct. 30 – Nov. 17, 2006)\nA 1 Veina ZOFA-Cup 2006 pen Tahan Tualpi (North) ah kinei-in pawlpi team tuamtuam panin team 16 hong kihel thei-in Chief Guest Pa Kham Lian Khai (Pinlong Hausa) le First Prize Donar in thugenna hong neih khitteh Rev. On Khan Pau thungetna tawh kipan hi.\nZOFA-Cup 2006 dinmun\nPosition Church Sponsored Kyats\nChampion Tahan RC Pa Kham Lian Khai 50000/-\nSecond Place Tahan BC Nu Goih Za Niang 40000/-\nThird Place Kalay EBC Pa Gin Suan Khup 30000/-\nFairest Prize Kalay EBC ZCT & GNI 15000/-\nNote: ZOFA-Cup letsong piakna le concert gawmin November 18, 2006 ni-in Emmanuel BC ah kinei a, Falcon Music Band le Zomi lasa siamte banah lasa siam Sangpi le Aungbante zong hong kihelthei in biakinn dimin a pai khangnote tha kingah mahmah hi.\n2) A 2 Veina ZOFA-Cup (Oct. 29 – Nov. 16, 2007)\nA 2 Veina ZOFA-Cup 2006 pen Tahan Tualpi (North) le Munlai tualpi ah kibawl in pawlpi tuamtuam pan team 18 kihel hi. Honpawi ah zinmang (Chief Guest) in Bishop Felix Lian Khen Thang in thugenna nei in Rev. En Khan Hau thungetna tawh kipan hi.\nZOFA-Cup 2007 dinmun\nPosition Church Sponsored Champion Tahan BC ZOFA Committee Second Place Leipi BC Pa Kham Lian Khai Third\nPlace St. Mary RC Pa Thang Nang\nFairest Prize Kalay BC Pa Khan Do\nBest Players 6 Bethsaida AG Pa Khai Deih Tuang\n3) A 3 Veina ZOFA-Cup (Oct. 27- Nov. 15, 2008)\nA 3 Veina ZOFA-Cup 2008 pen Singunau Pu Suang Kho Kam tualpi ah kibawl a, team 16 kihel thei hi. Honpawi ah Zinmang (Chief Guest) Pa Gin Khan Pau in thugenna hong nei in Rev. Pau Khan Khai thungetna tawh kipan hi.\nZOFA-Cup 2008 dinmun\nPosition Church Sponsored Champion St. Mary RC ZOFA Committee Second Place Leipui Siyin BC do\nThird Place Word Family AG do\nFairest Prize Tahan RC do\nBest Players 6 – do\nZOFA Secretary Sia Thang Sian Kham in khual hong zinsan ciangin a nuai-a bangin panmunlen kiteelna kinei phakik a, kumbei dong hong lensuak uh hi.\nPresident – Pa Vial Khan Do\nVice Presiden I – Pa Vungh Za Khup\nVice President II – Pa Cin Khan Lian\nGeneral Secretary – Pa Kam Suan Mung\nAssist. Secretary I – Pa Pum Lam Cin\nAssist. Secretary II – Anthony Khai\nTreasurer – Sia Kam Do Dal\nAssist. Treasurer – Pa Thawn Za Tuang\nAccountant – Pa Cin Lian Khai\nOrganizer – Pa Thawng Khan Mang\nFinance Secretary – Tg. Vungh Sian Tuang\nImformation – Pa Mung Khan Suan\nMembers – Pa Tuang Do Hau\nPa Ngo Khan Lian\nPa Cin Do Thang\nPa Cin Sian Pau\nAdvisors – Pa Ngul Do Tuang\nPa Kham Sian Pau\nPa Khan Za Nang\nPa Kham Lian Khai\nPa Gin Suan Khup\nPa SK Gin Khan Pau\nPa Khai Deih Tuang\nPa Go Lian Mung\nPa Gin Khan Pau\nRev. Fr. Matin\nPa Langh Za Khai\nPa Sian Za Mung\nPa Thawng Za Suan\nRev. Dr. Gin Khan Khual\nRev. Pau Khan Thang\nRev. Mang Za Ling\nRev. Fr. Pascal Ling Om\nConsultants – Pa Paul Khai (Australia)\nPa Cing San Ong (USA)\nPa Pau Khan Thawng (Singapore)\nPa Thang Sian Kham (Europe)\nPa Thang Khan Mung (UK)\nPa Thang Thawn Tuang (Malaysia)\nPa Kam Za Pau (Australia – perth)\nPa Kam Hau Pau (S. Korea)\n4) A 4 Veina ZOFA-Cup (Oct. 26- Nov. 16, 2009)\nA 4 Veina ZOFA-Cup 2009 zong Singunau Pu Suang Kho Kam tualpi mah ah kibawl in team 16 kihel thei hi. Hon pawi ah Zinmang (Chief Guest) Rev. Go Za Nang le U Thein Hlaing te in thugenna nei-in Rev. Suang Cin Pau thungetna tawh kipan hi. Final ni-in ZOFA Coordinator Sia Do Khan Khup in thugenna hong nei-in, Rev. Pau Khan Khai thungetna tawh nuamtak kizo hi.\nZOFA-Cup 2009 dinmun\nPosition Church Sponsored Champion St. Mary RC Sia Do Khan Khup (OM Sport Ministry Yangon) Second Place Kalay BC Tg. Cin Khan Hau (Norway) Third Place Emmanuel BC Pa Thang Lian Khual (Shwenesat Car gate)\nFairest Prize St. Mary RC Pa Kham Za Pau & Family (Australia)\nBest Players 6 Pa Nangpui\n2009 kum hong bei ciangin panmunlente etphatna kinei-in a nuai-a bangin kitel in kipsakna kinei leuleu hi.\nGeneral Secretary – Sia Kham Do Dal\nAssist. Secretary II – Pa Cin Do Thang\nTreasurer – Pa Thawn Za Tuang\nAssist. Treasurer – Pa Kam Suan Mung\nImformation – Tg. Vungh Sian Tuang\nTg. Mung Khan Suan (ZYA Staff)\nMembers – Tg. Cin Khat Thawn Khai\nTg. Pau Sian Mung\nPa Cin Do Pau\nPa Gin Than Pau\nRev. Go Za Nang\nConsultants – Rev. Dr. Chin Do Kham (USA)\nRev. Dr. Gin Khan Khual (UK)\nRev. Dr. Dam Khua Nang (Yangon)\nKam Hau Pau (S. Korea)\nRev. Lian Za Huam (Malaysia)\nSia Thang Sian Kham (Europe)\nPa Pau Khan Thawn (Singapore)\nPa Kam Za Pau (Perth, Australia)\nPa Pau Khaipu (Australia)\nZOFA Coordinator – Sia Do Khan Khup (OM Myanmar Sports Link)\n5) A 5 Veina ZOFA-Cup (Oct. 11- Oct. 30, 2010)\nA 5 Veina ZOFA-Cup 2010 pen Tahan tualpi ah kinei-in team 9 bek hong kihel thei-in ZOFA Cup tangthu ah a kihel tawmpen in kiciamteh hi. Honpawi (Chief Guest) zinmang Rev. Thang Khawm Pau in thugenna hong ngei hi.\nZOFA-Cup 2010 dinmun\nPosition Church Sponsored Champion St. Mary RC Pa Thang Pil Mung\nSecond Place Tahan BC Evan. Langh Do Khup\nThird Place Emmanuel BC U Saw Chit Kaung\nFairest Prize Tahan Pa Thang Khen Tuang (tarh&dyf)\nBest Players 6 Pa Khai Deih Tuang\n6) A 6 Veina ZOFA-Cup (Oct. 24- Nov. 19, 2011)\nA 6 Veina ZOFA-Cup 2011 pen Tahan tualpi ah kinei-in team 17 kihel thei-in sumlepai beiteng Leitungbup Zomi Innkuan (LZI)te in hong sikh hi. Honpawi ah Zinmang pen Rev. Tuang Khan Kap in thugenna hong nei hi.\nZOFA-Cup 2011 dinmun\nPosition Church Sponsored Champion St. Mary RC LZI\nSecond Place Tedim CMBC LZI\nThird Place Bethel ZBC LZI\nFairest Prize Bethel ZBC LZI\nBest Players 6 – LZI\nFourth Place Siyin BC LZI\n2011 kum ZOFA-Cup 2011 hong man ciangin ZOFA Committee tukhawmkik in, tun kum 6 bang phata hanga, kumsim in panmun kitelden ding cih pen a ngeina hi lo ahih manin, kum 3 term khat dingin bawlin (2012-2014) ZOFA Committee panmun teelna kinei-in a nuai-a bangin kikipsak hi.\n7) A 7 Veina ZOFA-Cup (Oct. 29- Nov. 24, 2012)\nA 7 Veina ZOFA-Cup 2012 pen Tahan Tualpi ah kinei-in team 18 kihel thei-in sumlepai beiteng Florida Zomi Innkuante in hong sikh hi. Mimal siamtuam 6te letsong pen USA pan in Pa S. En Lian Pau in hong pia a hoih thei mahmah hi. ZOFA Committee uniform zong USA pan Pa S. En Lian Pau mahin hong pia ahih manin hoih kisa mahmah a, kilungdam mahmah hi.\nZOFA-Cup 2012 dinmun\nPosition Church Sponsored Champion Bethel ZBC FZI\nSecond Place Galilee AG FZI\nThird Place Tahan BC FZI\nFairest Prize Grace BC FZI\nBest Players 6 – FZI\n8) A 8 Veina ZOFA-Cup (Nov. 5-22, 2013)\nA 8 Veina ZOFA-Cup 2013 pen Singunau Pu Suangh Kho Kam tualpi ah kinei-in team 13 kihel thei-in sumlepai bei teng ZOFA pan a Kawlgam kimawlsiam (Myanmar Selected) dong a tung Tg. Pau Sian Sang (Sangpi) in hong sikh hi. Committee uniform ding pen Pa Cia Pau (Khadawmi) te in track shoot hong pia ahih manin Committee kilungdam mahmah hi. Mimal siamtuam 6te le makaihsiam pente zong a tuamin letsong kipia hi. Chief Guest ZCD President Sitni Pu Chin Sian Thang in thugenna hong nei hi.\nZOFA-Cup 2013 dinmun\nPosition Church Sponsored Champion Siyin BC Pau Sian Sang (Sangpi)\nSecond Place Tahan BC Pau Sian Sang (Sangpi)\nThird Place Tahan Adventist Church Pau Sian Sang (Sangpi)\nFairest Prize Berean EBC Pau Sian Sang (Sangpi)\nBest Players 6 – Pau Sian Sang (Sangpi)\n9) A 9 Veina ZOFA-Cup (Oct. 27- Nov. 18, 2014)\nA 9 Veina ZOFA-Cup 2014 pen Singunau Pu Suang Kho Kam tualpi ah kibawl in Pawlpi tuamtuam pan leh khua tuamtuam pan team 16 hong kihelthei in, Zinmang pen Pu Kham Lian Khai (NrdKUawmf0ef) in thugenna hong nei in Rev. Dr. Man Hau Cing thungetna tawh kimawlna kipan hi. Tukum ZOFA Committee uniform pen Oversea Mobile te in hong sikh uh hi. Khakna ah zinmang Pu Khai Deih Tuang in thugenna nei in Rev. P. Suangh Cin Pau thungetna tawh a 9 veina ZOFA Cup nuamtak mahialna kinei hi.\nZOFA-Cup 2014 dinmun\nPosition Church Sponsored Champion Galilee AG Kentucky Zomi Innkuan\nSecond Place UMAS Kentucky Zomi Innkuan\nThird Place Tahan BC Kentucky Zomi Innkuan\nFairest Prize Ngawsing BC Kentucky Zomi Innkuan\nBest Players 6 – Kentucky Zomi Innkuan\n2012-2014 sung ZOFA-EC Committee-te\nPresident Pa Vial Khan Do TBC\nVice President I Pa Vungh Za Khup Pangpi SDA\nVice President II Pa Cin Do Thang Siyin BC\nVice President III Sia Joseph Hau Kap Thang St. Mary RC\nGeneral Secretary Sia Kham Do Dal Emmanuel BC\nAsst. Secretary I Pa Kham Suan Mung KBC\nAsst. Secretary II Tg. Vungh Sian Tuang Galilee AG\nAsst. Secretary III Pa Kham Khen Thang Phualpi AG\nTreasurer Pa Thawn Za Tuang Kalay EBC\nAssist. Treasurer Pa Cin Khan Lian TBC\nAccountant I Pa Cin Lian Khai Phualpi AG\nAccountant II Pa Thang Lian Thual Khup Galilee AG\nSia Vum Khan Pau Berean EBC\nInformation I ZYA Blood Agent\nInformation II Pa Pum Lam Thang\nMember 1. Pa En Khan Go\n2. Pa Mung Khan Suan\n3. Pa Thawng Khat Thawn\nCo-ordinator Sia Do Khan Khup\n2015-2017 sung ZOFA-EC Committee-te\nPresident Pa Vial Khan Do (TBC)\nVice President I Pa Cin Do Thang (SBC)\nVice President II Pa Kam Suan Mung (KBC)\nGeneral Secretary Sia Kham Do Dal (Em BC)\nAsst: Secretary I Pa Kham Khan Thang (Phualpi AG)\nAsst: Secretary II Pa Thawng Khat Thawn (TBC)\nTreasurer Pa Thawn Za Tuang (EBC)\n1. Pa Vungh Za Khup (SDA)\n2. Sia Joseph Hau Kap Thang (St. Mary RC)\n3. Pa Cin Lian Khai (Phualpi AG)\n4. Tg. Vungh Sian Tuang (Galilee AG)\n5. Sia Vumpau (Bethel ZBC)\n6. Pa Pum Lam Thang (PCM)\n7. Pa Mung Khan Suan (Kalay EBC)\n8. Pa Cin Khan Lian (TBC)\n9. Pa En Khan Go (Em BC)\n1. Pu Kham Lian Khai\n2. Pu Khai Deih Tuang\n3. SK. Gin Khan Pau\nZOFA Tangthu sut,\nSia Thang Sian Kham, Secretary ZOFA (2006 – 2009) le\nSia Kham Do Dal, Secretary ZOFA (2012 – Present)\nPrevious: Singapore Bugis Junction ii Escalator tungah pasalkhat akhe awk ~ ZD\nNext: Christian Hymn te’ tangthu: Itna Tawh Nong Vaikhak Bangin


url: =UNITY lam khiatna ding lampi ~ Tual Khan Suan :: ZOMI DAILY\nposted on 20 September 2016 at 11:16 am Lomkholna: Article, Politics, Tualkhansuan\nGamleivai (politics), biakna (religion), kampau leh mun leh mual zui a kibatlohna te hangin Zo minam te sungah UNITY pen a kilam kik zo nawnlo ding zah in sia khin hi. Gamleivai tawh kisai nasep zia, biakna vai tawh kisai na sepzia te ah kampau leh mun leh mual zui a kibatlohna te meiletin nei lua i hihman un i ngimna kitung thei lohi. Kibanglo i hihman in unity cih omthei ken teh, i kikhen ding mah hi cih thu meilet in nei leng thu manlo pi a hihi. A hangin leitung a om huih dik nuntakna nei khempeuh kibang kim linlian cih om lo a, kilam danna tampi te kawmkal ah UNITY kilam khia thei cih i tenna leitungin hong lak zo hi.\nInnkuan, khua leh tui, kipawlna leh minam gam (nations-state) te puksia lo in a dinkip theihna ding a kisam thu bulpi pen khat in UNITY cih pen nial theih loh hi.Mihing te pen a tangtat nam hilo a, a hon a teng khawm nam i hihi. I paunak sungah ” Ngasa in a tam manin sih lawh, mihing in a tam manin nuntak lawh” a kicih mah bangin mihing te pen khat guaka i tangtat sangin a hon in teng khawm leng nuntakna baih zaw bek thamlo in tampi tak hoihzaw pek hi. Hih thu meilet in leitung minam tuamtuam te’n a mau khantohna ding ngimna tawh kipawlna tuamtuam bawlin UNITY lamkhiat ding hanciam uh hi.\nTua bang pawlpi tuamtuam te pen ngimna leh tupna tuam tek a hihman in lamkhiat zia kibang lo hi. Pawlpi kilam khiatzia siksanin pawl khat in UNITY ngah takpi uh a, pawl khat in ngah lo uh hi. Tua bang a pawl khatin UNITY a ngah lohna a hang pen tua pawlpi sunga om dongta (member) te kibatlohna te kibatsak zawhloh man hi zaw lo a, UNITY ngahna ding a kilam khiatzia thu hang leh tua kibatlohna te theihpihna (recognition) kipiak tuah sangin kibatsak dimdiam ding a hanciamna hang te hi zaw hi. Cihnopna ah kibat kim dimdiam manin UNITY ngah ding hilo a, kibatloh hangin zong UNITY kilam thei veve hi cihna hi zaw hi.\nUNITY bangci lamkhiat ding\nZo minam (nation) te pen i tenna mun leh mual, kampau zui in namke (tribe) leh tua namke (tribe) sung pan behphung (clan) tampi om lai i hihmanin kilam danna tampi nei minam te i hihi. A diak in tua i kilamdanna te pen:\nLai leh kampau (literature and Language)\nNgeina (Culture) te ah ki mu thei diak hi.\nGamleivai (politics) kipawlna pen thu meilet (policy) leh sepzia (programe) zui in kipawlna tampi a om hangin a tamzaw i ngimna pen i minam leh gam hoihzawkna ding mah hi tek hi. Minam leh gam tawh kisai i muhna zia kibang khin lo ahih manin i sepzia zong kilam dang pah hi. 1990 kum kawlgam kitelpi na ah Chin National League for Democracy (CNLD), Zomi National Congress (ZNC), Mara People’s Party (MPP) leh party tuamtuam te in gam leh minam a ding na sep utna hangin pawl min tuamtuam tawh kitelna ah kidem tek hi. Tua bang party tuamtuam te thu meilet (policy) leh sepzia (programe) te kibang khinlo hi. Galvan tawi kipawlna lam en leng zong Chin National Front (CNF), Zomi Re-unification Organization(ZRO) leh min dang tuamtuam om ngeingai hi. Tua galvan tawi kipawlna khat leh khat en leng zong thu meilet leh sepzia kibang kim het lohi.\nAhizongin Party kipawlna tuamtuam te leh galvan tawi kipawlna tuamtuam te sungah kilam danna tampi a om mah bangin kibatna zong na om veve hi. A tawpna ah i tupna (goal) pen i gam leh minam a ding mah na hi veve hi. Tua hi a, gamlei vai sem makai te in i kibatlohna te leptuah a kibatsak sangin i kibatna te kaikhawm in na sepkhop theihna ding ngimna tawh 11th April,2004 kumin Chin National Front (CNF), Chin National League for Democracy – Exile (CNLD/E), Mara People’s Party/Liberated Areas (MPP/LA) and Zomi National Congress /Liberated Areas (ZNC/LA), te makai in Political Affairs Committee of Chinland (PACC) hong phuan khia uh a, UNITY na lam khia uh hi.\nBiakna zong i biak Pasian a kibang a hih hangin i biakzia leh i sanzia te kilam dang ahih manin pawlpi (denomination) tuamtuam tampi tak in i kikhen hi. A beisa hun in tua pawlpi tuamtuam te sungah UNITY kilam khialo bek thamlo in tuhun ciang zong tua bang in UNITY lamkhiatna ding malakna om nailo hi. Roman Catholic (RC) te sungah pen a paizia uh tawh kizui ( bulpi pan vaihawmna paizia zui in) vaihawmna khat peuh ah haksakna tam omlo a, UNITY a om tawh kibang lelhi. Baptist (Tuiphum) sungah zong makai masa te in UNITY na lam khia ngei uh hi. Tua in zogam sunga om Baptist pawlpi mi khem peuh convention khat sungah na luang khawm ngei uh a, tua in Zomi Baptist Convention (ZBC) ahihi.\nA hizong in zomi te kamsiat man i ci dinghiam 1995 kumciangin tua UNITY pen ki khen zak hi. Tua hun pan in a omsa UNITY kisia suk tektek a, a beisa hun a convention khat sunga om mi te tu hun in convention thum sungah i kikhen thang ta hi. R.C leh Baptist sunga om lo pawlpi (denomination) dangte khat leh khat zong UNITY om tuan lo hi. Pawlpi sungah vaihawmna noptuamna dingin sepzia zui in kipum khatna ding lampi a kigel hangin pawlpi (denomination) khat leh khat kikal ah UNITY lamkhiat na ding malakna om lo hi. I biakzia leh i sanzia leh bang zah takin a kilam dang phial zongin i biak Pasian khat hi a, tua kilam danna te kibat sak sawmna tawh UNITY lamkhiat ding sangin a omsa i kibatna bulphuh in UNITY i lam khiat ding a hihi.\nLai leh kampau\nZo minam te lai pen i pau awsuah zui a ki lemtuah a hih. I tenna mun leh muah zuiin i kampau , awsuah te kilam dan hi. I kampau leh i aw suah kilam dang ahihmanin i lai gelh zia zong kilam dang pah hi. I kampau leh awsuah te a mun leh mual zui in kilam dangna tampi a om hangin kibatna zong tampi ( Sia Khoi Lam Thang thesis zui in) om hi. Tua hi a, i kibatlohna te theihpihna (recognition) kipiak tuahna bulphuh in leh a om sa i kibatna te tungah UNITY lam khiat ding pen kisam hi.\nI gensa mah bangin Zo minam sungah beh leh phung tampi om a hihmanin i paizia ki bang lohna zong tampi om pah hi. Beh khat leh khat pen sa hawm zu hawm zia a kipan nopna dahna ah vaihawm zia, gou leh gamh kiluah zia te kibang het lo hi. Khua sung khat a teng khawm nangawn beh leh phung kibatloh manin paizia kibang lo lai hi. Ahizongin beh khat leh khat, phung khat leh khat te in tua i kibatlohna te theihpihna (recognition) kipia tuah tek hi. Tua a hihmanin beh khat phung khat i paizia te mangthang tuanlo hi. Beh khat leh khat, phung khat leh khat kikal ah a om sa UNITY a siasak thei ding thu te ah thukham (law) tawh thulai gen in mi khempeuh san theih dingin thu kitam kim sak hi. Tua hi a, i kibatlohna te zong mangthang lo in leh thulai genna tawh UNITY kilam khia thei hi.\nUNITY lamna ah a kibanglo te kibat sak sawmna in a om sa UNITY siasak zaw a, kibatlohna te theihpihna (recognition) kipiak tuahna in UNITY ngahna ding thapia zaw hi. Kibat kim dimdiam ciang bek in UNITY kingah hi lo a, kibatna om sunte tungah zong UNITY kilam thei hi.\nDate: Sunday, December 26, 2004, 2:23 AM\nPrevious: Vondeih Kep Ding – 56 (Pau Khan Kap)\nNext: Pasian’ Pawlpi maw? Nang mimal Pawlpi? ~ David Tuang


url: =Khristian te'n lai Thaikapna hih huai maw/ huai lo - TUNGZANG NEWS\nKhristian te'n lai Thaikapna hih huai maw/ huai lo\nSum kitahna le Lai Thaikapna Khristian te'n hih huai maw/ hih huai lo ?\nZomi U.S tungte lak ah zan khat thu a millionaire hih theih na lampi pen state lotto (thi-thu) ding bek om hi, cih a ngaihsun pawl khat om hi. Pasian in hih lotto hih pen Zomi te hauh theih na ding lam hong hon sak hi, ci-in upna leh lam-et na tawh a hun ngah sim,a sum neih zahzah tawh lotto (thi laidal) lei den hi. tua ban ah adang sumtah leh laithaikap kimawl na tuamtuam te zong hih den hi. Lai thai akap ciang bangin ngah thei lai dep ahih man alawm dang te zong ahih ding tha a piak beh zaw zek lai hi.\nKa home cell uh ah mikhat in, “lotto ka ngah leh na Pasian nasep na ding uh nakpi kong huh ding hi, hong ci hi. Ken zong, “lotto ngah a, million khat nong piak ding sangin na 1/10 manman in biak inn ah khia zaw le the thupha ngah baih zaw ni teh, Malakhi Laisiangtho in ci veh aw, ci’n ka dawng kik hi.\nLai siangtho in laithai kapna, sum kitahna te pen milim biakna nam khat in na gen hi. Pasian munah milim koih pen ahehna piang sak hi. Keimah in a haza Pasian ka hihi, ci hi. Hi bang nam milim te pen Satan in Khristian te thang hong siahna ahihi. “Khristian ten milim mai ah kuun nop kei leh milim dang ka bia sak teitei ding,” cih angaihsut leh thang siahna ahihi. I hauh nop taktak leh Dawimangpa bia in va lungkim sak leeng, hauhna hong pia thei hi. “Kei hong bia le cin, hih leitung hauhna, minthanna, vangneihna, kong pia ding hi,’ ci-in Topa Jesu na ngawn na zia et hi. “Dawi leh kha niin te in milim biate tungah vangliatna pia tak pi hi. Satan in a khemkhem nalam dang bawl theihna leh hauhna pia thei hi. (Life in the Spirit Study Bible, the nature of Idols, P. 403)\nKhristian te sungah a man lo hauhnopna hong bang ci om hiam?\n1. Khemna pan hong piang hi: Khemna a tuamtuam in hong lut thei hi. Minthan nopna pan aman lo sum deihna hong lut hi. Sum nei leeng na khemepuh kisem thei hi, lawm ki nei, midang te ki huh zo, mizawng te ki huh zo, Pasian nasepna nak pi kisem thei, cih te hong lut hi. Ahoih vive hi na pi, lang-dik (half truth) vive ahihi. Dawimangpan nian kawi pen half truth ahi hi. Lai Siangtho kammal teek mah zang a, khemna ahihi.\n2. America ah prosperity gospel a cih khat laang mahmah a, tua in mite khemna sung tun hi. TV pan thugen pawl khatin, ‘kei nasepna ah khaici hong tuh le cin, … na hau ding hi, cih zang mahmah uh hi. Pawlkhat in hauhnopna tawh sum na pia takpi a, amau cih bang angah kik loh uh ciang tazasuai (lawsuit ) lai uh hi.\n3. Zawnna pen Pasian hamsiatna hi-a, hauhna pen Pasian thupha hi, cih thuhilhna hang ahi hi. Pharisai te in Jesu thugen te a san zawh loh na pen, ‘ Jesu in, inn leh lo nei lo, mizawng khat ahih man a thugen te man theilo ding hi,’ cih ngaihsutna nei uh hi.\n4. Hauhna pen Pasian in hong pia thei lua hi. ahi zongin laithai kapna, lotto hihna zankhat thu a hauhna te Pasian hong kamciam hauhna hi lo hi. Pasian deih pen, “eima khut tawh nasepna leh geel siamna pan hauhna” ahihi. Paunak 8 sungah, “Keimah in piak khiat theih na ding hauhna leh min phatna ka nei hi,” ci hi. Pasian kihtakna in pilna, hauhna bulpi ahihi. Solomon in, “mi pawlkhat in nasep hahkat mahmah napi Pasian kihta lo ahih man in, asep sa te Pasian lungkim sak mita ding kikoih sak, ci hi. Solomon in milim bia kha ahih man in, ahauhna leh minthanna te ama’ khangbek khom a, a tapa khang ah bei hi.\n5. Pawllu in, “sum hauhnopna in khialna pawl khempeuh I bulpi ahihi, ci hi. (I tim 6:10), .. kipha sakin sawtpi kimang lo ding hih leitungah a upna uh akoih loh ding sum hau mite gen in (aneu17). Sum deih luatna pan ki kem in, na ngahzah sum tawh lungkim in…Pasian in kong paisan ngei kei ding,” ci hi. (Heb 13:5)\n6. Jesun khat vei beek zong a khut sungah sum koih ngeilo hi. Biakinn phiangsiah piak ding ciangin Peter sawl a, ngasa kam sung sawk sak hi. Banghang hiam cih leh, hih leitungah a ma gam lamh sawm lo hi.\n7.Mizawng te huhna, Pasian gam ading piak khiatna te, tontung ading khol na hi hi. “Pawl in, ka uppa ka tel a, amah muanhuai hi; ama’ tung ka piak khempeuh nitwp ni dong in kem zo ding cih ka um hi,’ ci hi.\nLotto ngahte teci panna:\n‘Lotto Million ka ngah ni pan ki pan ka nupa kizopna uh sia hi’. ( ). ‘Ka ih mu thei kei a, ka lau den hi.’ ( ) ‘Na sem nonlo ka hih man ka cim lua a, ka lung kham hi.’ ‘Ka ngahma sang piak khiatna ka kiam zaw hi; ahang pen sum thakhatthu a bei thei ahih na ka phawk hi.’ ‘Million ka ngah khit the lungnopna sum tungah omlo ahih lam ka tel hi.’ ‘Hau leng Pasian a ding tampi ka pia khia ding aci te cik mah in ahauh lam ka mu kei a, a ngahzah tung tawn a, man tak apia khia te mihau ahihna ka phawk hi.’\nTua ahih leh bang ci ih ngaihsut hiam? Half truth tawh kalsuan ding I hiam? Pasian kammal tawh kalsuan ding ih hiam? Pasian biakna sungah lungkimna in hauhna lianpi (lungsim damna, pumpi damna, hong tungding khang ah lung muanna) piang sak hi. Milim biakna pan khawl sawm ta ni.\nLaisim mimal Pasian in thupha hong pia hen.\nInternational Tongsan Consultant, Taxas,USA


url: =Home Tutor in Sohna Sector-4, IB Tutor in Sohna Sector-4, Tuition Bureau Sohna Sector-4, Sohna Sector-4 Home Tutors, best tutors in Sohna Sector-4.\nSohna Sector 4 (1266)\nFor Home Tutors in Sohna Sector 4, Call: +91 888-222- 8844. Tutor Gurgaon in Sohna Sector 4 has qualified and dedicated Sohna Sector 4 tutors for home tuition in Sohna Sector 4 who are responsible and result oriented. Our tutors in Sohna Sector 4 always try to go the extra mile. The tutors in Sohna Sector 4 provided by TutorGurgaon.Com take extra pains for their students in Sohna Sector 4 to produce the best possible results.


url: =Suahtakna koi ah om hiam? ~ Hau Za Cin :: ZOMI DAILY\nSuahtakna koi ah om hiam? ~ Hau Za Cin\nposted on 20 February 2016 at 10:25 am Lomkholna: Article, Hauzacin\nDictionary ah FREEDOM …. “the power to act or speak or think without externally imposed restraints,” (suahtakna i cih pen kuamah bangmah in a gakcipna omlo a mi khat peuh in ama ut bang a septheihna, hoihsak bang a gen theihna leh a ngaihsut theihna ahi hi). John F. Kennedy in USA President dinga kiciamna a neih khit ciang mipi mai ah thugen a, “If a free society cannot help the many who are poor, it cannot save the few who are rich,” ci in freedom neite nakpi takin na thuhilh hi. Suahtakna neite in mizawng mi nuainung te a huai, a khual theih kei leh a hau a lian tawmcik bek gum zo tuanlo ding hi.\nMahatma Gandhi in, “Truth is as old as the Himalayas,” (Thuman i cih Himalaya mual sang upa zaw hi) ci hi. India mite in thudik thuman tawh British te i do ding hi a, thauvui thautang tawh i do masak ding hilo hi a cihnopna hi. Tua manin India suahtak khit ciang Indian Rupee sum tungah “Truth Triumph” (Thudik gualzo hi) cih kituangsak hi. India mite in thudik thuman in gamta den ding, tua mah i gualzawhna ding hi a ci nuam ahi hi.\nNobel Laureate Rabindranath Tagore in India gam suahtakna ding a deihna leh India mite ading a deihsakna La tawh na phuak a, Where the Mind is Without Fear na ci hi. ‘Lungsim suakta taka nuntakna gam’ a mu sak hi. Israel te Thukhun Lui hun ah gamciam Canaan a muhsak bang un India mite ading ana musak hi.\nThudik thuman tui bangin luang in sehnel gam ah a kang ngeilo tui phul bangin thudik thuman India mite lungsim pan in kang ngeikei henla, theihna pilna leh a hoihzaw sem dinga hanciamna te kiam ngeilo in lamkhial ngeikei henla, ngaihsutna picingzaw leh suakta zaw a nuntakna lampi ah hattaka a mainawt in kalsuan henla, a hoihpen nuntakna a tun dongin bahlo in pai tawntung hen. Tua gam ka tun mateng uh Topa aw hong makaih in ci hi. Tua bang mun ah ei zong i tung nuam hi.\nTua ahih leh suahtakna i cih koi ah om hiam? Kua khut ah om hiam? Kua lungsim ah om hiam? Kua in hong pia thei hiam? Bangci ngah ding i hi hiam? UNO ah a om hiam? USA ah a om hiam? India ah a om hiam? Koi ah a om hiam? India mipilte in hong pia thei hiam? Gam suahtakna ding nasem revolutonarist te in hong pia thei hiam? Gandhi in India mite tungah suahtakna pia hi cih kigen ngeilo hi. British kumpi in India mite tungah suahtakna pia hi kicilo hi. A gam bek suakta sak hi. Ami te suahtakna koi ah om hiam? Koi pan hong pai hiam? Koi ah om hiam???\nSuahtakna i cih nang leh kei lungsim ah om hi. Nang leh kei khutsungah om hi. Tua ahih leh nang na suakta hiam?\nKumpi te i mawhsak kha maithei hi. Hong uk sia te leh makaite i siat thei hi. Innkuan pa pen zong hi thei hi. Innsung nu pen zong hithei hi. Naupang pen zong hithei a, hausa te zong hi thei hi. Nang na hi kha hiam cih na kisit tel (examine, introspect, self evaluate) ngei hiam? Nang hihtheihna ciangciang ah suahtakna na pia hiam? Upa na sep ciang na makaih mipite in suakta a kisa uh hiam? Pawlpi makai na sep ciang na pawlpi mite in ukcip sungah om a kisa uh hiam? Senior pastor na sepna ah na pawlpi mite in suakta a kisa uh hiam? Makai khat peuh na sepna ah na seppihte leh na sepsak mite in suakta a kisa hiam?\nHong uk kumpi te in suahtakna hong pia kei ciin na phunphun kha thei hi. Zong dik kha ding hi. Hong makai i biakna siate in hong makaih dan ah ama meltheihteng deihsak, sum leh pai neizo teng bek deihsak, a pil a siam teng it bawl deuh, a zawng a neilo teng hong thusim masa kei na ci mai thei hi. Nang tungah hong kibawl bangin nang zong mi dang tungah na bawl kha hiam?\nKumpi te in hong khuallo na sak bangin nang na makaih mite tungah thukhuallohna na zang kha hiam? Nang zong thuneihna khat peuh na let khak ciang mite suahtakna na pia hiam? Na hencip zaw hiam? Na uk hiam, na makaih hiam? Upa na sep ciang miten nuam asa hiam, ahih kei leh kampau ngamlo in na sikcip hiam, na ukcip hiam? Makai na sep ciang na makaih mite na subjects, ut ut a thuneihna na zatna ding bangin na ngaihsun kha hiam?\nSuakta keng, kumpi hileng suahtakna ka pia ding hi na ci kha maithei hi. Hong suaktasaklo te na hawmthawh kha maithei hi. Diklo sa in na phun kha maithei hi. Zong na mawhsak kha maithei hi. Ahih leh nang piaktheih ciangciangah suahtakna a kicing hiam? Abundance freedom a om hiam? Nang thuneihna sungah mite in suahtakna a ngah uh hiam? Hencip kolbulh ahih loh hang a lungsim ngaihsutna uh, a deihna uh, a lunggulh uh suakta takin a pulak ngam uh hiam? Nang cih bangbang hong mang theiloin om leh amau hoihsak zong na saangthei hiam, na pomsak thei hiam? Na accept, consider thei hiam? Nang kiang pan suahtakna a luangkhia hiam?\nNang thuneihna innsungah hi hen aw, khuasungah hi hen aw, veng sung ah, pawlpi sungah …. suahtakna na zaam sak kei leh, suahtakna a kizelh mahmah kei leh nang bek suakta na kisak leh nang zong tua suahtaklohna mite tungah om pen in hong lehmat khak hun om ding hi. Hong zaamnelh hun om ding hi. Octopus khut bangin hong huai khak hun om ding hi. Khaugui bangin hong zamnelh hun om dinga, meiipi bangin nisa hong liah hun om ding hi. Tua manin John F. Kennedy thugen, “If a free society cannot help the many who are poor, it cannot save the few who are rich,” hong tangtung ding hi. Nang bek suakta denlo dinga, nang bek kiangah suahtakna om denlo ding hi.\nMeiipi bangin huih iin mut kawikawi a, khuahun bangin kihei kawikawi hi. Kuamah peng theilo ding hi. Suahtakna na neihloh ciang haksa na sak mahmah bangin nang kiang pan suahtakna a ngahlo te in haksa sa mahmah uh hi. A lian a neu hilel a, a noplohdan a kibang hi. A level a kibanglo hilel hi. Mi tampi suahtakna a pialo leh mi tawmcik suahtakna a pialo hi lel a, a level kibanglo hi lel hi. Suahtakna ngahlote thuakna a kibang ahi hi. Pawlpi sungah hileh mi tul khat khawng hi dinga, khuakhat ah hileh mi tul nga bang hi ding hi. Innkuan khat ah hileh mi 10 khawng hi lel a, a thuakte haksat sakna a kibang ahi hi.\nTua ahih manin suahtakna pia thei dinmun ah na om leh suahtakna pia in. Thumanna na gentheih leh thumanna leh thudikna gen in tangko in. Tuate Lai Siangtho in zong ‘na ngawngah ok in, na lungtang ah gelh in,’ a cihte ahi hi. Suahtakna omna mun ah nuntakna om a, thudik thuman tawh gamtatna mun ah nopna om hi. Tua a pia, a piangsak mi hi inla, gimna, haksatna a piangsak hikei zaw in. Na vawh bang a at ding na hih manin a hoih a pha na atna leh na lungdam zaw ding hi. Itna na piak leh itna mah na ngahkik ding hi. Suahtakna na piak leh suahtakna mah na ngahkik ding hi.\nSuahtakna ngahna dingin thudik thuman tawh gamtat kisam a, thudik thumaan a theilo kuamah i om kei hi. Mi tampi na piak theih leh hoihsem a, mi tawmcik na piak theih leh zong tawmlua cih omlo hi. Tui mal khat in tuipi a tawkzawhloh hangin tua tui malkhat kila khia leh tuipi tui malkhat kiam ding hi. A tam a tawm tawh a kitehlo suahtakna hi a, nang kiang pan a luangkhia hiam cih bek ahi hi. A tawm a tam ci ken pia khia in, sum leh pai sang manpha zaw a, mite in nuntakpihzaw ding hi. Suahtakna nang khut sungah om a, nang kiang pan a kipat kul hi. Hau Za Cin (Phuitong Liim)\nPrevious: US gamsung khualzinna pawlkhat – 49\nNext: ZAM Thupuak :: 21 February 2016\nUSA, Maryland pan Pa Nang Sian Thang (Tedim, Gualnam) in hongnusia


url: =Sum-le-pai sang in Sakmin hoih | ZOKUOMTHAWN\n← Water from Khuga dam canal causes flooding at fields\nZDV in Kamkhanpao tawpsak →\nSum-le-pai sang in Sakmin hoih\tPosted on July 10, 2008\tby Zou Sangnaupang Pawlpi Delhi Editorial, The Lamka Post July 10, 2008\nZou Students' Association Delhi Branch\tView all posts by Zou Sangnaupang Pawlpi Delhi →\tThis entry was posted in Uncategorized. Bookmark the permalink.\t← Water from Khuga dam canal causes flooding at fields


url: =US ah Inn leite’ Theihding Thu Pawlkhat (A theinuam te aading) :: ZOMI DAILY\nposted on 10 February 2015 at 2:37 pm Lomkholna: News, Zomi\nUS ah inn leiding aa dawp hiauhiau laitak nahiam? Inn na leikhit zawh kum 1, kum 2, kum 5 bang pha khin hiam?? A nuai aa thu thum lak pan Khat (OR) Nih(OR) a Thum aa na zatkhop theihleh na summeet(Interest) piakding lak pan 20-50% bang noptuam ding aa, na sum lohkik hun kum30 lakpan Kum 3-10 kikal bang kiamtuam ding hi.\n1. Kha sim in ongtung ding mai kha’ SUMBUL(principal) aading $25, $50, $100 cih bangin piabeh lecin.\n–Gentehna: A olno in genleng, nang $ 250,000 manh inn khat leii, tualak pan $50,000(20%) pia pah. Tua hileh $200,000 pen Bank, Insititution te kiang pan na leitawi kuul. Kum 30 ai(mortgage), a meet(interest) 6% hileh kha sim aa na piak ding [sumbul(principal) +A meet(interest) + Inn ii Siah(property tax) + House Insurance, etc.] pen $ 1200 in ngaihsun pak ni. Kha sim aa tampi na piakbeh zawh kei leh $50($50+$1200=$1250) cih bang in na leitawi(borrow) ciil aa kipan KHA SIM pia beh leteh Kum 30 lakpan Kum THUM kiamtuam ding aa kum 30 ai summeet(interest) na PIAKDING $231,676 lak pan $ 27,879 nuamtuam ding hi. A ZENZEN in khasim(monthly) $100 ta bang piabeh zo leteh Kum SAGIH bang kiamtuam ding aa, piakkul summeet lakpan $ 70,000 kiim bang noptuam ding hi.\nTHEIH DING: (1) Atung aa gentehna sung aa sum meet(interest rate), Siah(tax rate), Insurance tepen hih bang(rate) lian hi cihna hilo hi. Nang omna State zui, US economy zui aa kum sim a kikhel theizel thu hi. (2) Maikha ai sumbul napiak kholh ciang in Bank, Institution tekiang ah maikha aiding SUM BUL(principal) ding hi cih hamtang ding mangngilh ken. Na piakkholhna hang in na batlai Sum Bul kiam sak2 ban ah, tua ai piakkul sum meet(interest) a kiam2 hipah hi. (3) Cheque na at ding ciang, kha sim aa napiakloh phamawh khasim ai leh na piakkholh nop pen, Cheque a TUAM TUAK in at le cin hoihzaw khathei hi. Hihlam tawh kisai athei(expert) te dong hamtang in.\n2. Kum khat ciang KHAT vei ta SUM BUL(principal) lomhpiak.\n–Gentehna: Kha sim aa tawm2 ta piakbeh ding haksa na sakleh TAX return, Annual BONUS, Letsong, cihbang nangah hun teh $1,000 ta bang kum sim aa piabeh le cin Kum 30 lakpan Kum 5 bang kiamtuam ding aa, piakkul sum meet lakpan $42,760 nuamtuam ding hi. Kumsim $2,000 bang pia beh zole cin; kum bangzah, sum bangzah phatuam ding hiam?? Ngaihsun in!!!\n3. Kal nih ciang Khatvei(Bi-weekly) aa pia. Hihpen Bank, Institutions khempeuh in neikhin lothei hi. Dongh hamtang in. Kalsim (OR) kal nih hal aa nasep thaman SUM SANG te aading hoih PHADIAK hi. Kumkhat sung ah kal(week) 52 om ahihteh kalnih hal(bi-weekly) aa napiak pen 26 vei(=kha 13) apia suakpah hiteh.\n— Gentehna: $200,000 leitawi, a meet 6%, kal nih hal(bi-weekly) aa pia hile cin kum 30 lakpan kum GUK kiamtuam, piakkul sum meet $ 51,289 nuamtuam hi.\n-Pucil: Kum 30 tiaituai sang kum 15 te la leng a meet tawm kipia khazaw hilo ahia?\nNantal: Ameet(interest rate) bel tawm kipia khazaw mah hi. Na khasum in adaihnak leh kum 15,20 te hoih hi.Ahihhang khasim in pia denzo kei le cin nang aa ding supna tampi piangding hi.\n-Pucil: Kum 30 ai mah la-in kum 15,20 te dan in ngaihsun kawm-in atam thei2 piazo leng kiloh gai baih ding aive mate??\nNantal: Himah! Kum 30 ai na lakna hang in sumleh pai zatding omlo zah dong aa INN man leibat tawh lungkham tawmtuam hi. Tuaban ah khasim in tawm2 ta, (OR) kum sim $1,000, $2,000 cihbang, nang sum lom ngah, nang lemdandan in kipiak beh thei aa kum tampi, sum tampi nuamtuam hi.\n-Pucil: Bank, Institution te ngetloh pi aa maikha ai ding sum bul(principal) pawlkhat piakhol leng liausak(prepayment penalty) a om diam??\nNantal: Tu hunteh tua bang aa piakkholh thaman liausak(Prepayment penalty) om nawn lo phial hi. Ni dang in bel, na sum leitawi kipat zawh kum3-5 ma lim2, sum bul na piakkholh nop leh liausum om sak aa tuazong bel atamlua hisam kei. Contract(ki tukimna lai) ah letmat(signature) na thuh ma in asung aa thu te, laimal te limtak entel masa phot in. Letmat na thuh khitteh asung aa om bang nazuih loh pha mawh aa na zuih keileh buaina tuakding hiteh.\nA tung aa ihgen te khat teeiteei in phattuam pihding deihna tawh akigelh ahihi. Theihbehnop a om leh bankrate.com , mortgageloan.com ah manglai tawh kisim thei hi.\nDotnop, dawnnop, kuppihnop, behlapnop, hawmthawhna a om leh glianpu@gmail.com ah ki email thei hi.\nTg. Lianpu Gualnam\nPrevious: Khangthak Zomite lungsim puakzia ~ Hau Za Cin\nNext: Singapore gamsung ah a gamtatsia Germany gammi 2 tawsat thuakding\nTulaai leitung Thuthang Tuamtuam Updates September 5, 2014\nCuba ah kilaihgawpna a piangsakpa Fidel Castro sita ~ TK Lian


url: =Fine Art Photo Title: Keeping Shop Sicilian\nFine Art Photo - Title: "Keeping Shop" - Sicilian Food Market, 2010 - billi j miller photography - travel - sicily - italy - italian\nTitle: Keeping Shop\nPalermo, Sicily, 2011.\nShot this in a Sicilian Food Market in Palermo in 2010. This lovely man was just calmly standing there manning his shop.\nSicily Shirt Sicily Italy Palermo Sicily Sicily Souvenir Sicily Sicily Vacation Sicily Travel Sicily Wanderlust Italy Vacation Sici\nSicily Italy Patch\nCefalù Sicily, Italy Photography beach town quaint Italian building travel landscape photo


url: =Global Buanli Family: Tulaai Leitung Thuthang Tuamtuam Updates May 13, 2014\nTulaai Leitung Thuthang Tuamtuam Updates May 13, 2014\n· Kawlgam sung a 2014 Census vaai naseempi ahi UN te leh Kumpi te vaaihawmna tawh Kawlgam sung a Minam tuamtuam te tukha sung in kimukhawm ding uha, Chin State pan in minampi nih ahi Chin te leh Zomi te kahding uhhi. Tutung Vantung Vannuai ah Zomi kipsakna ding hun hita ahihman in New York khuapi a kahpawl leh Kawlgam a kahpawl thugen kibat ding thupi mahmah ding hi. Pasian in Zomi cih kammal ong thukimpih ban ah thupha ongpia ahihman in adeihlo teng leh Satan gual lel in taaita uhhi. Hallelujah!\n· May kha 17 niciang Yangon khuapi sung ah 2008 Kawlgam thukhunpi puahvaaiding Daw Aung San Suu Kyi leh 8888 makaai Ko Min Ko Naing te in mipi tung thugenkhiatna neiding uha UNA ai awh in ZCD te zong kihelding uhhi. Tuaban ah athulamdang mahmah in Thongkia ngei kheempeuh zong thongpuan silh in vakihel ding uhhi.\n· KIA leh Kawlgam kumpi kilemna bawlpawl thukikupna ah langnih kikapna te enkik a langkhat pan mi 5 ta aencik ding pawlkhat bawlding in May 13 ni in kithukimna ngah uhhi.Hih langnih kimuhkhopna ah China pan Wang Ying Fan leh UN pan Ms Mariann te leh NCCT te kihel uhhi.\n· South China Sea sung a China ten meitui atawhna tawh kisai in akiim apaam mun leh mual neite zawhthawhna ahihman in kilawmlo hi ciin US state Secretary John Kerry in May 13, 2014 ni in gen a China in apau kidawm hen ow ci in dawnkikpah saisai uhhi.\n· Maikha sung Brazil gam a kibawlding World Cup tawh kisai in Mexico gam a Dawi Kamsang Antonio Vazquez in May 13, 2014 ni in mangmuhna nei a , Amangmuhna sung ah tukum Brazil te in akhatna ngahding uha ahizong in Buaina omtoto ding ci in genkhol hi. Hih Kamsangpa peen hibang a thu amuhkholh zawh sawtsimta a atamzawbel man sam in mankhinlo ci uhhi.\n· Turkey gam Manisa province Soma khua kiang a om Sik tawhna khuk khat May 13, 2014 ni in puakkham ahihman in 12 si in 300 vaal kivuk cip ahihman in kumpi thuneiten azon saanlaaitak uh ahihi.\n· Ukraine gam nisuahna lam aom Donetsk kuamteng Ukraine gampan suakta ta ci in Russia deih thautawi ten ataangko zawh nikhat ni May 13, 2014 ni in Ukraine gaalkaap te leh Russia deih mipi te nasiatak in kikap uha, Ukraine gaalkaap 8 si in Russia deih thautawi mi 2 si uhhi.\n· UK gam Moval leh Looe khuapi kikaal taai Khualzin Bus pi khat May 13, 2014 ni in kibung a khualzin mi 2 sipah in 48 te naakpi tak in liam uhhi. Bus hawlpa ahihleh Kumpi thunei ten manpah uhhi.\n· Israel Prime Minister lui Ehud Olmert golh guuk neeksim nahaang in akimatna pan May 13, 2014 ni in Kum 6 sung thongkia in Liausum $289,000 pia khading in thu kikhen ta hi.\n· Iraq gam Baghdad khuapi sung a om Shia Muslim namtawmte omna mun May 13, 2014 ni in Bomb tawh kido a mi 25 si in 80 vaal nasia tak in liam uhhi ci in thunei te in taangkokhia uhhi.


url: =#TheHumanZoo takes over #ComicCon : Erin Li\n#TheHumanZoo is taking over Comic-Con! Kepler X-47 has been selected for Comic-Con International’s film festival and will screen on Thu. July 9 at 7:35pm, at the Manchester Grand Hyatt, Grand Ballroom D. Director Erin Li, Producer Kaz Kipp and Costume Designer Elena Flores will be doing a post-screening Q&A. http://sched.co/3iJS


url: =Cidamna : Kawngnatna Ahang Tuamtuamte. Agelh – Sianu Vung Hau Lun - Laibu Saal\nHome > Thuluui/Articles > Cidamna : Kawngnatna Ahang Tuamtuamte. Agelh – Sianu Vung Hau Lun\nCidamna : Kawngnatna Ahang Tuamtuamte. Agelh – Sianu Vung Hau Lun\nKawngnatna Ahang Tuamtuamte.\nNa Kawng a na ngei hiam?\nNa ngei mah ci-in hong dawng kim phial dingin hong um ing.\nMi a tamzaw in kawng natna kithuak ngei ciat hi. Pawlkhatte bang ahih leh a kawngna salua-in tang din zolo liang uha a kuunkawm un pai kheukheu uh hi. Kawng natna ahang pen kawng zangin nasep gimlua aa kawng natna leh kum tam hangin kawngnatna bek thamlo adang ahang tuamtuam zong mipilte' kantelna pan kimukhia hi.\n1. Vitamin D kicing in na ngah loh hang hi.\nKawng a damlo den phadeuhte en le hang Vitamin D kicing in a ngahlote hi ci-in Dr. Stewart B Leavitt in gen hi. Vitamin D kicing aa ngahlohna hangin Kawngguh leh kawng nuaisiah guhte damlosak thei hi.\n✔ "Tua bang hong piangloh nadingin Vitamin D nikhat in 200 IU ngah lecin kawng natna tampi hong phatuam ding (ahkl) hong damsiang ding hi" ci-in Leavitt in gen lai hi. Vitamin D pen zingtuung nisuak awina pan kingah thei hi. A dang Vitamin D kihel nek leh dawn tuamtuam leh thazate zong kine thei hi.\n2. Hunman in dai na len loh man hi.\nHunman in daileenglohna in gilzial a mong lamah pumpi ading a kisam nawnlote kikholsak hi. Tua a kikhol vante in mun gol hong la ahih manin kawngguh hong nen a kawng a hong na ahi hi. Sungkhak zawh a sawt ciangin kawng hong na thei hi.\n✔ Tua bang hong piangloh nadingin tui tampi dawn in. Fiber dat tam kihel mehteh mehgah tampi ne in. Exercise hun manin bawl den in.\n3. Na lungkham/ na lunggim luat man hi.\nPumpi cidamna pen lungsim cidamna/nopna tungah a tamzaw phial kinga ahih mah bangin lungkiat hun, lunggim, patauh hun ciang kawng na thei hi.\n✔ Tua bang hong piangloh nadingin na khat peuhpeuh ah na hih theih tawpna tawh hanciam inla hong piang bangbang tawh na lungkim zawh nading hanciam in. Na puaklah vangikte Topa' tung ap in, thala tawntung in. Na khempeuh a hoih lamin ngaihsun zaw in.\n4. Na kawngguh a kawi man hi.\nKum tam semsem ciangin kawng satakte hong thanemna hang leh Calcium dat kicing lohna hangin kawngguh kawi thei hi.\n✔ Tua bang hong piangloh nadingin Calcium kihel nek leh dawn tam nek in (gtn. bawngnawi). Pumpi thauluat loh nadingin kidawm in. Exercise hun manin bawl in. Zatep khawl in.\nVitamin D (Wikipedia)\nHau Lun -> Na Dam Nuam Hiam? (Facebook Page)\nItem Reviewed: Cidamna : Kawngnatna Ahang Tuamtuamte. Agelh – Sianu Vung Hau Lun Description: Rating: 5 Reviewed By: Cinpu Zomi


url: =Kamsangte Sittelna | Storacles | Bible Universe\nAhab, Israel te kumpi gilopa, in Syrian te khut sung panin Ramoth-gilead khua hong lakik nuam hi. Ahih hangin amah guak tawh zolo ding ahih manin ahuh dingin ahoih Judah Kumpi Jehoshaphat agal do pih dingin cial hi. Jehoshaphat in zong kong huh mah ding hi, ahih hangin amasa pen-in Pasian dong masa ding hihang ci-in dawng hi. Ahab in kum tampi sung Topa taisan khinta a, milim Baal pasian abia hi, tua manin acial kamsang mi 400 te samin kumpi nih te mai ah thugensak hi Kamsang zuauthei te in, “Pai unla Syrian te do un, na zo ding uh hi,”ci uh hi. Ahih hangin Kumpi Jehoshaphat in Pasian kamsang maan khat tung panin ka zanuam hi ci hi. Tua ciangin Ahab in dawngin Micaiah kici, Jehovah kamsang khat bel omlai mah hi, ahih hangin “Amah ka mudah hi, bang hang cihleh amah in kei ading thu hoih khat vei beek hong gen ngeikei a, asia bekbek hong gen hi,” ci hi. Aneu 8. Jehoshaphat in ih sam ding hici ahih manin, Ahab in a nasem khat sawl iin Micaiah kamsangpa sam sak hi. Ahangsan kamsangpa in azaknop huai hetlo genkholhna thu hong gen a, Ahab pen Syria te tawh kidona ah si ding hi ci hi. Thuhoih agen kamsang 400 te thu um zaw ding maw ahih kei leh mi khat bek ahi Topa kamsangpa gen um zaw ding cih Ahab in a khensat ding hong hita hi. A lungsim khauh Ahab Kumpipa in Micaiah kamsangpa gen thusim kul kei ci-in Jehoshaphat zol teeiteei in galsim dingin hong kuan khiata uh hi. Topa sangin thei kisa zaw-a luum leh tei silh-in gal mailian [front lines] ah pai kei peuh leng ci-in ngaihsun hi. Ahih hangin Ahab in, Pasian Kammal pan na suakta hetkei ding hi, cih pen phawk hak kha hi. Gal kidona sungah thaltang khat hong lengin Ahab galdal luum te kimatna kikal ah lut in kha-a asii tampi luangin a sakolleng tungah si hi Ni nunungni ciangin kamsang zuauthei tampi hong piang ding uh hi, ci-in Zeisu in hong hilhkhol hi (Matthew 24:11). Tua manin eite in amaan leh amaan lo ih khentel theih ding kisam hi. Hih in nuntaakna ahikei leh sihna ding thu hikha ding hi!\n1. Topa in agel nunung pen thu te kua tungah lak hiam?\nAmos 3:7. Topa Pasian in ama nasem kamsangte tungah ama __________ theisak masa lopi-in bangmah hih hetlo hi.\n2. Ni nunung ciang kamsang maan leh maanlo aom ding hiam?\nMatthai 24:11. Kamsang kineihkhem mi tampi hong piang ding a, mi tampi tak umkhialsak ding uh hi. Sawltak Tangthu 2:17. Pasian in hih bangin gen hi: Nitawp ni ciangin, mi khempeuh tungah ka Kha ka sung ding a, na tanute uh leh na tapate un keima thu taangko ding uh hi; na __________ un maang mu ding uh a, na puteekte un mang man ding uh hi.\nPhawk Ding: He om ding! Hun nunung ciangin kamsang maan leh maanlo hong om khawm ding uh hi. Laisiangtho in hong hilhna ah kamsangte pen numei zong hithei pasal zong hithei ci hi.\n3. Laisiangtho in a genkhiat diak a phalloh bangci bang kamsang maanlo nam te hiam?\nThu Hilhkikna 18:10. Note __________ a tanu ahi a, a tapa ahi zongin biakna-in a zang, ai a saan, khong a khai, mailam thu a gen, ai a tawi B. “Khongkhai [astrologer].” Thuhilhkikna 18:10. C. “Ma-angsaan [magician].” Thuhilhkikna 18:10. D. “Aitawi [female psychic].” Thuhilhkikna 18:10. E. “Mibum [person who casts spells or charms].” Thuhilhkikna 18:11. F. “Sikha hopih [spirit medium].” Thuhilhkikna 18:11 G. “Sikha tawh kiho thei[male psychic].” Thuhilhkikna 18:11. H. “Misi te thu dong [person who claims to consult with the dead].” Thuhilhkikna 18:11.\nPhawk Ding: Thuhilhkikna 18:9-12 sunga banga a sem peuhmah Topa adingin “akih huai hi”ci hi. Tua ahih manin Christian te in tua bang mite tawh ih kipawl loh ding ahi hi.\n4. Hun nunung Pasian’ pawlpi in kamsanna silpiak anei diam?\nMaangmuhna 12:17. Tua ciangin tua numei tungah gulpi heh mahmah a, tua numei' suanlekhak dangte ahi, Pasian' thupiakna zui-in, Jesuh thu-ah kiptakin a om mite a sim dingin kuankhia a Maangmuhna 19:10. Tua ciangin amah a bia dingin a khe phungah ka kunsuk a, ahi zongin amah in, “Kei hong bia kei in. Kei pen Jesuh' hong thugente a lenkip nang leh na __________ khempeuh tawh nasemkhawm khat ka hi hi. Pasian bia in!” hong ci hi. Jesuh' thugen in kamsang nasep sepnopna ding lungsim a guan' ahi hi.\nPhawk Ding: Lesson 17 sunga ih sinsa mah bangin abaanglai Pasian pawlpi in “Zeisu teci pan na” ahi “kamsanna kha” nei hi. Mangmuhna 19:10 leh 22:9 etkak leng, vantungmi in John ii “sanggam te” acihnopna in kamsanna kha nei a “kamsangte” leh “hih laibu sunga thute a kemcingte” ci hi.\n1 Corinthians 1:5-8 sungah, Paul in a gelhna ah pawlpi in Zeisu nih veina hong pai dongin “Zeisu teci pan na” leh “khalam letsong kisap na nei kei uh hi” ci hi. Tua ahih manin hun nunung Pasian pawlpi in kamsanna silpiak nei ding uh hi.\n5. Kamsang maan te Pasian in bangci lam tawh hopih hiam?\nGamlak Vakna 12:6. Topa in, “Ka thu za un: Note' lakah kamsang a om leh Topa keimah in ama tungah maangmuhna tawh ka kilak a, amah tawh mang sungah ka kiho hi. Gamlak Vakna 12:8. Amah tawh kam leh kam kiho-in, a __________lo kampaute tawh hiloin, a __________ takin thu ka gen uh a, amah in Topa' meel a mu hi. Tua bang ahih ciangin bang hangin ka nasem Moses gensiat ding laulo na hi uh hiam?” a ci hi. Zechariah 4:1. Kei tawh a kiho vantung mi mah hong paikik a, a ihmu kimlai a kiphong bang keekin kei hong khanglosak hi.\nPhawk Ding: Topa in a kamsangte ma-ang te tungtawn, mangmuhna te tungtawn, kimaingat iin leh vantungmite tungtawnin hopih hi. Aisaanna, khutlam etna, khongkhaina, phuisamna, misisa te thudotna cihte tawh Pasian in kamsangte hopih lo hi.\n6. Nalamdang bawltheihna in kamsang maan cihna ahi hiam?\nPhawk Ding: Hilo! Nalamdang bawltheihna in kamsang maan cihna hilo hi. Amau hong lah in—nalamdang bawltheihna nam khat bek hi. Hih nalamdang bawltheihna pen Pasian kiang pan ahihkeh Satan kiangpan zong hithei hi. Tua manin Topa in eite tungah: “kha khatpeuh um kei un; ahangin leitung ah kamsang zuau tampi paikhia khin ahi manin amaute kha Pasian pan hi hiam, hi lo hiam cih sittel un.” hong ci hi. 1 John 4:1.\n7. Kamsang maan sittelna dinga athupi penpen in bang hiam?\nIsaiah 8:20. Tua ciangin note in, “ Topa in note hong __________ thute ngai un. Aisante' thu ngai kei un. Amaute' hong gen thute a kiman'na omlo hi,” ci-in dawng un.\nPhawk Ding: Laisiangtho Lui in, “Thukham leh teci panna” acih pen “Laisiangtho bu” ahi hi. Adangkhat iin gen leng, Pasian kamsang hing akici mi peuhmah Laisiangtho tawh sittel hamtang ding ahi hi. Kamsang maan leh maanlo pen Laisiangtho tawh sittel ding hi-a, Laisiangtho pen kamsang khat peuh tawh sittel ding hilo hi. Pasian kamsang maan ahihnak leh agen khempeuh 100 ah 100 Laisiangtho tawh kituak ding hi. Tua pen sittelna maan ahi hi.\n8. Kamsang maan sittel nading anihna in bang hiam?\nJohan Masa 4:2. Pasian' Kha sawlna tawh thugente leh adangte __________ khentheih ding na hi uh hiam cih leh: Jesuh Khrih pen mihing bangin hong pai hi, ci-in a gente khempeuh Pasian Kha' lamlahna tawh thugen ahi hi.\nPhawk Ding: Kamsang maan ahihnak leh Zeisu pen Pasian hi-in mihing bangin hong piang hicih thumaan hong gen ding hi. Kamsang maan te in Zeisu hong domsang dinga, amau leh amau kidomsang lo ding hi. A tamzaw kamsang zuauthei te-in Pasian Thu (Kammal) panin mite ngaihsutna kaikhiain amau ngaihsutna lam ah paipih uh hi.\n9. Kamsang maan sittel nading athumna in bang hiam?\nMatthai 7:16. Amaute' gamtatna tawh amau' __________ na thei ding uh hi. Lingvom kung panin leenggah kilo ngeilo a, sialtalling kung panin theigah kilo ngei ahi hiam?\nPhawk Ding: Kamsangte kicingtaak sitset ding uh hi cihna hilo hi. Pasian' khamsangte in atawntungin khialhna nei kha ding uh hi. Bang bang ahi zongin kamsang maan te in agen bangun nungta ding uh hi.\n10. Kamsang maan sittel nading alina in bang hiam?\nJeremiah 28:9. Ahi zongin, __________ hong tung ding hi, ci-in a gen kamsangpa pen Topa' hong sawl kamsangpa hi taktak hiam, cih kamsangpa' gen bang hong tun' ciangin a kithei pan ding ahi hi,” ka ci hi.\nPhawk Ding: Kamsang maan khat in a maanlo genkholhna te gen lo ding hi. Pasian kamsang maan ahihnak leh agen khempeuh hong tangtung ding hi. Agen bang atangtunna bek tawh zong kamsang maan hi cihpah ding zong hilo hi. Thuhilhkikna 13:1-3 sungah, kamsang maanlo tampi te in zong agenkholh te uh tampi atangtung ding gen thei uha, ahih hangin amau nungzuite pasian dangte nungzui suaksak uh hi. Kamsang maan ahih leh Laisiangtho tawh kituak iin Pasian bia dingin mite makaih ding uh hi.\n11. Genkholhna tawh kisai Paul in thu thum agen bangte hiam?\nThesalonika Masa 5:20, 21. __________ simmawhbawl kei un. 21Thu khempeuh entel pha un la, a hoihte kemin\nPhawk Ding: Paul in genkholhna silpiak na simmawh bawl kei unla, zong nial kei un ci hi. Ahi zongin kamsangte thugen te Laisiangtho tawh sittel iin thumaan thutak ahih leh zui-un ci hi.\n12. Amaan kamsangte thu ih nial ciangin kua thuhilhna anial ih hi hiam?\nLuka 7:28-30. Johan pen leitung mihing sung khempeuh panin a lianpen ahi hi. Ahi zongin Pasian' Ukna sunga a om mi a neupen i cihte nangawn Johan sangin lianzaw lai hi,” a ci hi. 29Siahdongte leh __________ khempeuh in hih thu a zak uh ciangin Pasian' deihna zui-in Johan' khutsungah tui a kiphum uh hi. 30Ahi zongin Farisi mite leh Thukham hilh siate in Pasian' deihna nialin Johan khutsungah tui kiphum ding utlo uh hi.\nPhawk Ding: Amaan kamsangte thugen ih nial ciangin Pasian thuhilhna anial ihi hi. Ngaihsut ding thupi! Laisiangtho in Pasian’ kamsangte leh kamciamte ngai-a kamsang maan te thuhilhna azui te lawhcing ding uh hi ci hi. Khangtangthu Nihna 20:20 Topa na Pasian uh um un; tua hi leh note na kip ding uh hi. Ama kamsangte um un; tua hi leh na mavang ding uh hi,” a ci hi.\n13. Pasian in tudongin kamsangte tungtawnin thugen a, amaan kamsangte kammalte in nang mimal tungah “Zeisu teci” hong pang uh hi. Tua manin tukhang-a kamsangte Laisiangtho tawh sittel iin a thuhilhna te uh Lasiangtho tawh akituah leh zuih ding na lunggulh hiam?\nPortland, Maine ah December 1844 kum iin Methodist nungakno pawlkhat in khukdin iin thungen uha, kum 17 apha adamlo nungakno Ellen Harmon in a masa pen a mangmuhna hong ngah hi. Ellen pen Pasian nasem James White tawh hong kiten ciangin Ellen White kici hi. Ama tungah Pasian in a lah bangin hong septoh ciangin, asih 1915 kum dong ma-ang te leh mangmuhna te kum 70 sungbang hong ngah tosuak hi.\nLaisiangtho sunga amaan kamsangte mah bangin, a mangmuh laitakin akitheitham alamdang Ellen White ii pumpi tungah tung hi. Kamsang Daniel mah bangin, a mangmuh laitak naak hetlo iin khat veivei thazawm iin om hi (Daniel 10:8, 17). Pawlkhat a mangmuh te nai 4 bang sawt a, a tua sungbup naak hetlo hi. Siavuante in zong a mangmuh laitakin ahi takpi ahihna va sit ngiat uh hi.\nAdang hun te ciang, alamdang thahatna kipia hi (Daniel 10:18, 19). Amah pen pounds 95 bek pha hinapi a mangmuh laitakin pounds 17 agik innkuan Laisiangtho bu akhut zan iin minit 30 sung atawi, ateci te in mu uh hi. Hih te leh adang akitheitham pumpi tunga nalamdang cih te pen kamsangte tuahkhak ahi hi. Bangbang ahi zongin, hih alamdang te in Pasian kiang pan maw Satan kiang pan cih hong gen lo uh hi. Kamsanna silpiak ngah ci a nalamdang khat hong om ciangin, Christian te in amaan hiam ci-in Laisiangtho tawh sit pelmawh ding ahi hi.\nLaisiangtho tawh Sittel nading nam Li te Zang ni. Enkhawm ni Ellen White nuntaakna leh a thugen te Laisiangtho tawh sittel nading nam li te tawh kituak-a kamsang maan ahi hiam?\nSittelna masa—Laisiangtho tawh Kituak\nEllen White laibu te khat peuh sim lecin Laisiangtho ah hong puak ahihna leh Laisiangtho tawh kituak sitset ahihna na mukhia ding hi. Ahi zongin, Laisiangtho behlap nadinga agelh hilo hi. A laigelh te in Pasian’ mite lungsim Laisiangtho ah puak ding leh thumaanna naak ahi Laisiangtho ah ciahkik nadinga sapna ahi hi. Phawk lai dingah Ellen White in upna zungpi pen Laisiangtho bek hicih bulphuh hi: “Tu ei khanghun iin mite a upna (doctrines) uh leh a sanna (precepts) te uh pan gamlapi pial khinta a, Protestant te thumungpi ahi—Laisiangtho, upna zungpi leh vaipuak ahi Laisiangtho bek mah ah ciahkik ding kisam hi.”1\nHih zong gelh lai hi: “A kigelh tecipanna te in khuavak thak hong pia hilo a, hong kilaksa hu kimuam thumaan thutak te ih lung sungah khauhtak-a hong tawsawn hizaw hi. Mihing te in Pasian tung leh a midang pih te tungah bang vaipuak nei cih Pasian’ Kammal in limtakin hong lak hi; himah taleh note tawmcik bek in hong kipia khuavak thu na mang uh hi. Thumaan thutak hong kiguan beh hilo hi. Ahih hangin Pasian in Tecipannate tungtawnin hong piaksa athuthuk thumaan thutak te hong telnopsak iin leh Ama teltuam lampi tungtawn iin hih thu te miteng tungah hong puak a, kuamah apeng theilo dingin hih thu te tawh lungsim te hong tawsawnin hong phawng hi.\nEllen White in ama laigelh te Laisiangtho zahin na ngaihsun peuhmah kei un acih hangin, a laigelhte Khasiangtho humuap mah ahi hi. Pasian’ kamsang lianpipi—Elijah, Elisha, leh Tuiphum John—te Khasiangtho humuap himah taleh uh Laisiangtho bu khat zong gelh lo uh hi. Ellen White laigelh te pen alianzaw khuavak, Laisiangtho, ah hong puak aneuzaw khuavak kici thei kha ding hi. A laigelh te in Laisiangtho deihna hong telkheh hu kimuam hi a, Laisiangtho mah a bulpi thunei pen hi veve hi.\nSittelna Nihna—Zeisu thu Thumaan Thutak Hilh\nEllen White laibu—The Desire of Ages, Christ’s Object Lessons, Khazih kiang Zuatna, leh Thoughts from the Mount of Blessing—hih te in sittelna tawh kituak hi ci-a teci te ahi uh hi. Hih laibu te ah ama thu agelhna om hetlo-in midangte Zeisu mitsuansak den hi.\nSittelna Thumna—Pasian Deihna banga Nuntaakna\nLaihawm (The press) te in Ellen White sihna thu ah hibangin gen uh hi: “Mrs. White nuntaakna in mi khempeuh adingin etteh taakcing hi. … Kiniamkhiat-a Zeisu nungzui muanhuai leh na hoih asem tawntung khat ahi hi. … Numei gina khempeuh in a pahtawi uh leh a zahtaak uh hi a, angsungkhol lo-in mite lamto-a mikim phattuamna dinga nasem hi. Ama sihna in Pasian thu a ngaihsun makai leh kum sawmkua sung phial nasep hoih semkhia a, kamkhum pau iin, mikim ading nakpi thu a ngetsak nu ahihna phawk ding leh ciapteh dingin om hi.”3\nSittelna Lina—Genkholhnate Maan\nMailam thupiang ding Ellen White genkholh pawlkhat olno takin santheih dingin om hi. Anuai-a ih gen ding genkholnate tuzingsang-a laihawmthak (newspaper) bangin a kisim hangin, khualzin gamvak kikawmna ding vante akibawl mapek-in agelh khitsa hi. “Thakhatthu-a kikawmna pan tuahsiatna hong khang semsem dinga, buaina, lamkal ah tuahsiatna, khualzinna lam lianpipi te ah theihkholh loh sihna hong piang ding hi.”4\nSiavuante in zatepna in tuap hoihsak hi acih hunlai un Ellen White a khangkhia hi. Zatui lam tuamtuam athei aom hangin, science tawh lahna taktak om nai lo hi. Cidamna ding ante a kithei nailo science ahih hunlai te-in Ellen White in cidamna ding neek leh dawn tawh kisai (nutrition) thu te tampi na gelh khin hi. Cornell University a cidamna lam professor a hingei Dr. Clive McCay in hibangin gen hi: “science lam te-in cidamna ding thu (nutrition) a muhkhiat mapek un Mrs. White in ahang leh athu teng agelh khitsa hi a, ama laigelhte sangin a hoihzaw tuni dongin\nkhat beek omlo hi.”5\nLaisiangtho in ni tawpni ciangin kamsanna silpiak om ding hi ci-in hong genkhol hi. Laisiangtho in kamsang maan hibang hiding hi ci-a agen banglian-in kituak kim hicih kimu thei hi. Ama laigelhte abu nei-a na sim ding leh Laisiangtho hong thupiak zong zuih dingin kong hanthawn nuam uh hi, “genkholhna thute na simmawhbawl kei un. Na khempeuh sittel un. A hoihte kiplet un.” Thessalonians Masa 5:20, 21.\n1 The Great Controversy (Mountain View, CA: Pacific Press, 1950), p. 204, 205.\n5 Clive M. McCay, “A Nutritional Authority Discusses Mrs. E.G. White,” Review and Herald, February 26, 1959, p. 10.


url: =Kithuza lua liang leuleu ~ Hau Za Cin :: ZOMI DAILY\nposted on 17 March 2016 at 7:00 am Lomkholna: Article, Hauzacin\nKizop Siam Ni cih tawh ka gelh hinapi, a thulu kong khek kik hi. Kizopna cih pen kithuzakna cih tawh zong kibang napi a kibatlohna honkhat om hi. Tua lam sau gen sawm kei ni. Ka gennop zawk in, tu hun ciang khutme tawh mek ziau a kizopna van tampi hong piangta hi. Phones, computer, internet, TV, radio… cih bangin. Hihte i zatsiam kei leh kithuzakna bek suak in kizopna, kilawmtatna tampi kitatsak leuleu hi. Computer Games tamzat luatna in innkuan sungah nu leh pa leh tate kikal kizopna kitatsak hi.\nTuhun ciang thuzakna ding, thu lakna ding, kizopna dingin information highway akiciang internet pen a kitam zat penpen ahi hi. Highway hi takpi a, lamziikpi ahih bangin kithuzakna zong a dim, a let in hong luang ziahziah hi. A vekpi in theihsawm, sim sawm hile hang ki ihmu manlo, ankuang kium khawm manlo, innkuan nangawn kiho manlo, thunget lasak kikholh na ngawn a om manlo zah dongin i hun beisak dikdek hi.\nTua ahih manin hih information highway, thuzakna lamzikpi pen bangci tot ding, bangci zatsiam ding cih pen a kisam mahmah thu hong suak kasa hi. Theihloh, zatloh lah, tu hun ciang, gual kibanlo ding, zanglua liang leuleu lenglah gual kidelhphalo tektek ding! Tua manin i nuntakpih ding lamzikpi hi thei a, i minam bup, innkuanbup in mite i delhphakloh lawhna zong hi thei hi.\niPhone hong om diakdiak ciang bang… nuamlua. Nungak tangval, lawmngaih neite adingin bang ‘wow, wow..’ cih ding himai hi. Free SMS, internet, facebook, youtube, twitter, etc… tamlua. Kizopna nuamlua hi. Mel kimuh seloh hang lungsim kizopna a kipsak dingin hih iPhone in lia leh taang kikal ah nasep a hoih mahmah ki itna khaute khih kip semsem thei hi.\nAhi zongin iPhone pen ‘zongsang’ or addict baih mahmah hi, kici hi. Zongsang phot leh adang ngaihsun man nawnlo, vai dang peuhmah phawk nawnlo in a tua bek mah luvaihpih thei hi kici hi. Tua in tuhun ciang khangnote hun tampi laksak a, laisimna ding, kikholhna ding, biakpiakna hun ding, nasepna hun dingte lakmangsak hi. Anne taleh ngaihsun, laisim taleh ngaihsun, nasem taleh ngaihsun den thei hi. A kileekkim nuntakna, balance life style pen kipenglip sak ahih manin a kileekkimlo nuntakna ah lutsak hi. Tua pen a khantawn a gimpih ding zongsatna hoihlo ahi hi.\nChristian nuntakna tawh tawm genkhawm leng (Christian ihih manin). Pasian leh mihing kizopna a kip mahmah leh tuapa, tuanu pen Pasian it hi, Pasian zahtak hi, a nuntakna in Pasian lim leh mel pua hi, a gamtat in Pasian minthangsak hi, a luhek gamtat in mite ettehpha suak hi, kici hi. Pasian leh midangte tawh a kizop siamte pen Christian nuntakna ah a lawhcing nuntakna, a hampha nuntakna ahi hi. Pasian leh mite tawh i kizopna pen iPhones leh internet, computer games khawng tawh i khek dingin pammaih lua hi.\nNuntakna a hingsak, a nosuak sitset sak kizopna leitung nopsakna, pumpi nopsakna, lungsim nopsakna bek tawh khek dingin pammaihlua hi. Khek ngam huailo lua hi. Christian innkuan tampi leitung nopsakna bek a pia internet, computer games cihte tawh a buai om hi. Nupa nangawn tuate limzat luat manin kihopih manlo uh hi; a zi in facebook en, a pasal in internet en, a tate in computer games kimawl. Mihing leh mihing i kizopnate tua vanzatte in hong suankhia ta hi. Dah huai hi.\nNupa zingsang niangtui dawn ding nangawn SMS kikhak ta uh hi. A tate a phot ding ciang SMS khak a, a kam uh tawh kiho manlo uh hi. Lungkham huai hi. Numeino te nangawn in facebook zongsangta uh hi. Ankuang nangawn ah electronic vante tawilo in omtheilo ta uh hi. Ankuang thunget sung nangawn a vante uh a khut ah tawi in thunget khit leh ann kamkhat a baak ma in zong tua van en kik man tazen uh hi. Zongsangluata, suailuata, addict cihna hi.\nInn 88 khawng a pha pan Murlen khua nangawn ah tua vante buaipih lua ta uh hizen hi. “Ann na neta uh hiam?” cih leltak khawng zingsang ann nekma in khuasung a lawmte inn 10 val bang khak man uh hi. Mite annek leh nekloh amau tawh kisai lua hetlo ding hi.\nA sum bei teng ngaihsun leng a muhkik ding omlo lai hi. Nikhat in Rs. 500 bang top-up thei uh hilai hi. Tua pen Voksa 5 Kg man ahi hi. Anntang 25 Kg man ahi hi. Tuazah sum thalawh kikna dingin ni 5 peuhmah nasem in akuan kik phot kul ding hi. Uanglua, vallua, zatsiamlo, ahih hang zongsangta; aiti tih ing izia…he he…? Ngaihsut sak leng zangkhial hi cih kitel hi.\nTua ahih manin, khangnote kiangah hih vante a zatsiam ding uh ahilh dingin nang leh kei kisam hi. Hih a nuaia bangin kong gualsuk hi:\n1. Nu leh pa bek hilo, siate, makaite, upate, etc. a ngaihsun kha mite khempeuh pankhop kul hi.\n2. Vanthak, iPhone, iPad, X-Box, etc a thak hong suak masasa lei pahpah, tate leisak pahpah loh ding thupi kha ding hi. Leisak leh zong a zatkhop ding uh leisak a, a kimawl hun uh ciang kikholhna in a zat ding uh hoih hi.\n3. Mi khat in khat nei cih bang ahih leh lawm khawllo in tua van bek tawh ‘amah bek’ buaicip ding hi.\n4. Khatveivei tua vante khakcip, zatloh ni neih ding hoih hi. Laibu sim hun leh vanzat kihello a kikholhkhop hun neihding hoih hi.\n5. Vante zat ding ciangin kikhumcip cih bang hihloh ding hi. Room sungah kikhumcip, amah bek in amah bek lupna lamah kimawl, internet tawh kiho cih bang hoihlo hi. Mi khempeuh muh theihna lengla khaan, sitting room or common room ah koih ding hoih hi.\n6. Kimawl hun sung, email et hun, facebook zat hun, games kimawl hun, TV et hun cihte a hun ciangtan ding hoih hi. A hun bawlte in zong a zuih ding kisam hi!\n7. Zatloh phamawhte ah zat teitei ding kisinsak ding ahi hi.\n8. Zi neisa na hih leh nungak melhoih nasakte tawh facebook ah ‘lawm’ (friend) dingin kizom kei in, kiho kha kei in ci uh ei… he he he…. ciamnuih cihtak!\n9. Makai khat na hih leh mikim zuih theih ding khat a kilawm, a kituak ngaihsut tawntung in. Tua in na makaihna mun – pawlpi, khuasung, innsung, kipawlna khat peuh ah tua vanzat (electronics assets) te a kiningcingin zatdan hong theisak dinga, na makaihte khantohna nang ngaihsutsiamna ah kinga ding hi.\n10. Zahtak siam in. Tua vante na zat ciang mi tawh kizopna piangsak ahih manin na kizoppihte na zahtak mah bangin na vante zong zahtak siam in. Pheng zat kei in. Mite na kizoppih ciang zong maitang kiho bangin zahtakna pia kawmin kizoppih in (mantain respect, healthy connectivity).\nKithuza ding, ahi zongin kithuza lua liang lo ding. Kizom ding, ahih hang kizom lua liang lo ding. Van tawh kizopna sang mihing leh mihing kizopna mah cidam pen, hoih pen, manpha pen hi; leitung nuam tak, lungkim takin i nuntaknop leh. Hau Za Cin\nPrevious: ZIUSA Thupulakna: Zomi Khawmpi USA 2016 – Pawi tuamtuamte\nNext: “Tedim Kam” cih thulu, Rev. Khoi Lam Thang aki siikna


url: =Cidamna : I Thei Khin Tek Hiam? Agelh ~ Dr. Man Sian Dim - Laibu Saal\nHome > Thuluui/Articles > Cidamna : I Thei Khin Tek Hiam? Agelh ~ Dr. Man Sian Dim\nCidamna : I Thei Khin Tek Hiam? Agelh ~ Dr. Man Sian Dim\nI Thei Khin Tek Hiam?\nAgelh ~ Dr. Man Sian Dim\nCidamna pen Pasian hong piak thupha ahi hi. Cidamna pen Pasian khut sungah om a, cidam nading in zong Pasian kiang ki ngenciat hi. Tua hi a,cidam nading ei mihing lam pan i theih ding,i zuih ding thu tampi om hi. Tua te lak pan pawlkhat ki kum dih ni.\n1. An Nek Dan\nEi zomi te’n annek pen thupi ngaihsut khol lo hihang.Zingsang kiallap pen ahi thei bang in aom khat peuhpeuh ki ne pakziau thei hi.Ahi zong in zingsang i thawhtuung in i khuak pen tha(gucose) kisam mahmah hi. Tua ahih man in tha apiangsak an leh tui te zingsang kiallap in zang leng i khuak ah tha in pai ahih man in thu ki ciamteh zo in i lungsim manlang, lungsim thahat hi.Kiallap nekngei lohna in asawt ciangin khuak ciimlohna piangsak thei hi. Tua ahih ciang in a pilnuam, a ciimnuam akua maciat in zingsang kiallap pen athupi pen a i ngaihsut ding kisam hi. Mi atamzaw in nitak an ciangin ki thupisak zaw leuleu a, annek khop, inn thunget ,pawi cih bang dan te ah nitak mah kizang phadiak hi. Ahi zong in nitak annek khit ciang in nasep luat ding om nawnlo aa, ihmut ding bek hita zaw ahih man in an i nekna pan apiang tha te pen val zihziah hi. Tua te pen i ci nuai ah athau (fat) in ong kikhol ahih man in thau luatna (obesity ) ong piangsak hi. Tua ahih manin annek dan ding mipil te in anuai abang in na ci sese uh hi. “Zingsang kiallap pen kumpipa bangin ne in,(A lim theithei ne ding)\n- Zingsang an pen mihaupa bangin ne in (Tha om theithei,tampipi ne ding)\n- Nitak an pen mizawngpa bangin ne in”(Tawm nek ding)\n2. Ki Sil Dan\nI ki sil ciang in i lu pan thakhat in ki buakpah ding hilo hi. I nuai lam panin i khepek, i tan cihbang in atunglam dong damdam ta in buak toto leng hoihpen hi. Tua dan i ki buak ma in i kam ah tui muam leng tui ki buakna hang in a piang i sung a a sa ,akhu te i mit ah atung loh nang in dal hi. I lu i sawp khit ciangin zong huihmutna nuai ah tu kei leng hoihpen hi. Banghang hiam cihleh i bilnung ah abawk ahi “mastoid process” sungah aom nerve pen avot tamthuak lua leh ong kisia ahih manin mai langkhat soihna piangsak thei hi. Hih pen pumzaw ( ေလၿဖတ္) tawh ki khial thei hi.Pumzawtna pen amah leh amah hoihkik thei lo a(atam zaw), ahi zongin mai langkhat a sawite pen kalkhat khit khawngciang amah leh amah in ong hoihkik ding hi.Tua bang apiang loh nangin lusawp khit tungin huihmutna nuai ah tut/lut loh dingin kikem tek ni.\n3. I mai ah tangsiat , meima ong po ciang\nI kam gei, i nak kiim leh i tal te ah tangsiat ahih kei leh meima ong po a leh ki dophuai mahmah hi.I khut a nin piitawh tua meima, tangsiat te khoih in saalsaal leng guu lut thei hi. Tua guu te pen khuak sung dongah tung thei hi. I mai nuai a nerve sung ah lut in tua pan i khuak ah tung a, sihna dong piangsak zo hi.Tua ahih manin i mai ah meima aom ciang in kidophuai mahmah hi.\n4. I Ihmut Ciang\nIhmut ciangin meitang nuai ah bek a ihmu thei mi pawlkhat ki ommawk hi.Melatonin a cih hormone pen a mial ah i om ciang bekin piang hi. Tua in ihmut hongnuam, ciimsak hi. Meitang nuai ah a ihmu te sung ah melatonin piang theilo hi. Melatonin tawmna in cancer zong piangsak thei hi. Tua ahih ciang in zan i lup ciang meimit ding, ahih kei leh mei atang pha lo bek aa vak in lup theihding ki sintek ciat ni.\nCiimnuai Vontawi Siamsin, Magway\n10th Anniversary Magazine, 2013\nItem Reviewed: Cidamna : I Thei Khin Tek Hiam? Agelh ~ Dr. Man Sian Dim Description: Rating: 5 Reviewed By: Cinpu Zomi